**МОНГОЛ УЛСЫН ИХ ХУРЛЫН 2020 ОНЫ НАМРЫН ЭЭЛЖИТ ЧУУЛГАНЫ**

**ТӨРИЙН БАЙГУУЛАЛТЫН БАЙНГЫН ХОРООНЫ**

**2021 ОНЫ 01 ДҮГЭЭР САРЫН 12-НЫ** **ӨДӨР /МЯГМАР ГАРАГ/-ИЙН**

**ХУРАЛДААНЫ ТЭМДЭГЛЭЛИЙН**

**ТОВЬЁГ**

|  |  |  |
| --- | --- | --- |
| № | *Хэлэлцсэн асуудал* | *Хуудасны дугаар* |
| *1.* | *Хуралдааны товч тэмдэглэл:* | 1-6 |
| *2.* | *Хуралдааны дэлгэрэнгүй тэмдэглэл:* | 7-35 |
|  | 1.Төрийн албаны тухай хуульд нэмэлт, өөрчлөлт оруулах тухай хуулийн төсөл /Хөдөлмөрийн тухай хуулийн шинэчилсэн найруулгын төслийг дагасан, анхны хэлэлцүүлэг, санал, дүгнэлтээ Нийгмийн бодлогын байнгын хороонд хүргүүлнэ/ | 8-34 |
|  | 2.Ажлын хэсэг байгуулах тухай /Монгол Улсын Ерөнхийлөгчийн тухай хуулийн төслийн шинэчилсэн найруулгын төслийг боловсруулах үүрэг бүхий/ | 34-35 |

***Монгол Улсын Их Хурлын 2020 оны намрын ээлжит чуулганы***

***Төрийн байгуулалтын байнгын хорооны***

***2021 оны 01 дүгээр сарын 12-ны өдөр***

***/Мягмар гараг/-ийн хуралдааны товч тэмдэглэл***

Төрийн байгуулалтын байнгын хорооны дарга Л.Энх-Амгалан ирц, хэлэлцэх асуудлын дарааллыг танилцуулж, хуралдааныг даргалав.

*Коронавирусm халдвар /КОВИД-19/-ын цар тахлын нөхцөл байдалтай холбогдуулан Засгийн газар, Улсын онцгой комиссоос улс орон даяар бүх нийтийн бэлэн байдал тогтоосон тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Байнгын хорооны хуралдааныг цахим хэлбэрт шилжүүлж, Төрийн байгуулалтын байнгын хорооны дарга Л.Энх-Амгалан, Улсын Их Хурлын гишүүн Г.Ганболд, Ц.Мөнх-Оргил нар Төрийн ордны “Жанжин Д.Сүхбаатар” танхимаас, Улсын Их Хурлын дарга Г.Занданшатар, Улсын Их Хурлын гишүүн С.Амарсайхан, А.Адъяасүрэн, Ё.Баатарбилэг, Ж.Батсуурь, Ж.Ганбаатар, Ж.Мөнхбат, М.Оюунчимэг, Л.Оюун-Эрдэнэ, Б.Пүрэвдорж, Ж.Сүхбаатар, Д.Тогтохсүрэн, Н.Энхболд нар MyParliament программ болон цахим хуралдааны программыг ашиглан Байнгын хорооны хуралдаанд цахимаар оролцов.*

*Хуралдаанд ирвэл зохих 19 гишүүнээс 13 гишүүн цахим хуралдааны программын ирцэд бүртгүүлж, 68.4 хувийн ирцтэйгээр хуралдаан 11 цаг 09 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: С.Бямбацогт, Х.Нямбаатар, У.Хүрэлсүх.*

***Нэг.Төрийн албаны тухай хуульд нэмэлт, өөрчлөлт оруулах тухай хуулийн төсөл*** */Хөдөлмөрийн тухай хуулийн шинэчилсэн найруулгын төслийг дагасан,* ***анхны хэлэлцүүлэг,*** *санал, дүгнэлтээ Нийгмийн бодлогын байнгын хороонд хүргүүлнэ/*

Хэлэлцэж буй асуудалтай холбогдуулан Хөдөлмөр, нийгмийн хамгааллын сайд А.Ариунзаяа, Хөдөлмөр, нийгмийн хамгааллын яамны Хөдөлмөрийн харилцааны бодлогын хэрэгжилтийг зохицуулах газрын дарга Б.Алимаа, мөн газрын мэргэжилтэн Ш.Маяа нар Төрийн ордны “Жанжин Д.Сүхбаатар” танхимаас оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох нар байлцав.

*Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу Хөдөлмөрийн тухай хуулийн шинэчилсэн найруулгын төсөлтэй хамт өргөн мэдүүлсэн Төрийн албаны тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёоллоор санал хураалтыг* *MyParliament программыг ашиглан* *цахим хэлбэрээр* *явуулав.*

*Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу Хөдөлмөрийн тухай хуулийн шинэчилсэн найруулгын төсөлтэй хамт өргөн мэдүүлсэн Төрийн албаны тухай хуульд нэмэлт, өөрчлөлт оруулах тухай хуулийн төслийг зүйл бүрээр хэлэлцэв.*

**Л.Энх-Амгалан:** 1.Төслийн 1 дүгээр зүйлд “Төрийн албаны тухай хуулийн 48 дугаар зүйлд доор дурдсан агуулгатай 48.1.2 дахь заалт нэмж дугаарлалтыг өөрчлөх:

“48.1.2.нээлттэй сануулах;” гэж нэмэх” гэсэн саналыг дэмжье гэсэн санал хураалт явуулъя.

Дээрх саналтай холбогдуулан Улсын Их Хурлын гишүүн Ж.Ганбаатар, Г.Ганболд нарын тавьсан асуултад ажлын хэсгийн ахлагч, Улсын Их Хурлын гишүүн Ц.Мөнх-Оргил “Жанжин Д.Сүхбаатар” танхимаас хариулж, тайлбар хийв.

Зөвшөөрсөн: 8

Татгалзсан: 7

Бүгд: 15

53.3 хувийн саналаар дэмжигдлээ.

2.Төслийн 1 дүгээр зүйлд “Төрийн албаны тухай хуулийн 57 дугаар зүйлийн 57.5.1 дэх заалтын “Засаг дарга” гэсний дараа”, сум, дүүргийн Засаг даргын орлогч” гэж” гэж нэмэх” гэсэн саналыг дэмжье гэсэн санал хураалт явуулъя.

Дээрх саналтай холбогдуулан Улсын Их Хурлын гишүүн Н.Энхболдын тавьсан асуултад Нийгмийн бодлогын байнгын хорооны дарга М.Оюунчимэг цахимаар, ажлын хэсгийн ахлагч, Улсын Их Хурлын гишүүн Ц.Мөнх-Оргил “Жанжин Д.Сүхбаатар” танхимаас тус тус хариулж, тайлбар хийв.

Зөвшөөрсөн: 10

Татгалзсан: 6

Бүгд: 16

62.5 хувийн саналаар дэмжигдлээ.

Байнгын хорооны дарга Л.Энх-Амгалан дээрх саналыг найруулгын болон нэр томьёоны хувьд хуульд нийцүүлэх, гүйцээн боловсруулах чиглэлийг ажлын хэсэгт өгөв.

3.Төслийн 1 дүгээр зүйлд “Төрийн албаны тухай хуульд доор дурдсан агуулгатай 611 дүгээр зүйл нэмэх:

**“611 дүгээр зүйл.Төрийн албан хаагчид олгох ээлжийн нэмэгдэл амралт**

611.1.Төрийн албан хаагчийн ажилласан хугацааг харгалзан үндсэн амралтын 15 ажлын өдөр дээр дараах нэмэгдэл амралт олгоно:

611.1.1.6-10 жилд ажлын З өдөр;

611.1.2.11-15 жилд ажлын 5 өдөр;

611.1.3.16-20 жилд ажлын 7 өдөр;

611.1.4.21-25 ажилд ажлын 9 өдөр;

611.1.5.26-31 жилд ажлын 11 өдөр;

611.1.6.32, түүнээс дээш жилд ажлын 14 өдөр.” гэж нэмэх.” гэсэн саналтай холбогдуулан Улсын Их Хурлын гишүүн Ё.Баатарбилэг, Ж.Ганбаатар, Н.Энхболд, Ж.Мөнхбат тавьсан асуултад Нийгмийн бодлогын байнгын хорооны дарга М.Оюунчимэг цахимаар, ажлын хэсгийн ахлагч, Улсын Их Хурлын гишүүн Ц.Мөнх-Оргил, Хөдөлмөр, нийгмийн хамгааллын сайд А.Ариунзаяа нар “Жанжин Д.Сүхбаатар” танхимаас тус тус хариулж, тайлбар хийв.

Байнгын хорооны дарга Л.Энх-Амгалан дараах саналын томьёоллоор санал хураалт явуулав.

**Л.Энх-Амгалан**: “61.1.Төрийн албан хаагчийн ажилласан хугацааг харгалзан Хөдөлмөрийн тухай хуулийн 99.3-т заасан ээлжийн үндсэн амралт дээр дараах нэмэгдэл амралт олно.

61.1.1.16 дахь жилийн эхнээс 20 дахь жилийг дуусталх хугацаанд ажлын 2 өдөр.

61.1.2.21 дэх жилийн эхнээс 25 дахь жилийг дуусталх хугацаанд ажлын 4 өдөр.

61.1.3.26 дахь жилийн эхнээс 31 дэх жилийг дуусталх хугацаанд ажлын 6 өдөр.

61.1.4.32 дахь жилээс ажлын 9 өдөр” гэж нэмэх.” гэсэн саналыг дэмжье гэсэн санал хураалт явуулъя.

Дээрх саналтай холбогдуулан ажлын хэсгийн ахлагч, Улсын Их Хурлын гишүүн Ц.Мөнх-Оргил тайлбар хийв.

Зөвшөөрсөн: 5

Татгалзсан: 11

Бүгд: 16

31.3 хувийн саналаар дэмжигдсэнгүй.

Улсын Их Хурлын гишүүн Ё.Баатарбилэгийн “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал хэлэв.

**Л.Энх-Амгалан**: Улсын Их Хурлын гишүүн Ё.Баатарбилэгийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 6

Бүгд: 16

62.5 хувийн саналаар горимын санал дэмжигдлээ.

**Л.Энх-Амгалан**: Горимын санал дэмжигдсэн тул дээрх саналыг дэмжье гэсэн санал хураалтыг дахин явуулъя.

Зөвшөөрсөн: 8

Татгалзсан: 7

Бүгд: 15

53.3 хувийн саналаар дэмжигдлээ.

**Л.Энх-Амгалан**: 4.Төслийн 2 дугаар зүйлийг доор дурдсанаар өөрчлөн найруулах:

**“3 дугаар зүйл**.Төрийн албаны тухай хуулийн 48 дугаар зүйлийн 48.1.2 дахь заалтын “6” гэснийг “З” гэж өөрчилсүгэй.” гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 7

Бүгд: 15

53.3 хувийн саналаар дэмжигдлээ.

**Л.Энх-Амгалан**: 5.Төрийн албаны тухай хуульд нэмэлт, өөрчлөлт оруулах тухай хуулийн төсөлд 2 дугаар зүйл нэмэх:

**“2 дугаар зүйл.**Төрийн албаны тухай хуулийн 39 дүгээр зүйлийн 39.1.4 дэх заалтыг доор дурдсанаар өөрчлөн найруулсугай:

“39.1.4.албан тушаалын бүрэн эрхээ урвуулан ашиглах, хувийн ашиг сонирхолдоо нийцүүлэн бусдыг аливаа хэлбэрээр хавчин гадуурхах, эрхшээлдээ байлгах түүнчлэн дарамт хүчирхийлэл, бэлгийн дарамт үзүүлэх;”” гэсэн саналыг дэмжье гэсэн санал хураалт явуулъя.

Дээрх саналтай холбогдуулан Улсын Их Хурлын гишүүн Ж.Мөнхбат, С.Амарсайхан нарын тавьсан асуултад ажлын хэсгийн ахлагч, Улсын Их Хурлын гишүүн Ц.Мөнх-Оргил “Жанжин Д.Сүхбаатар” танхимаас хариулж, тайлбар хийв.

Зөвшөөрсөн: 10

Татгалзсан: 5

Бүгд: 15

66.7 хувийн саналаар дэмжигдлээ.

6.Төрийн албаны тухай хуульд нэмэлт, өөрчлөлт оруулах тухай хуулийн төсөлд 4 дүгээр зүйл нэмэх:

**“4 дүгээр зүйл.**Төрийн албаны тухай хуулийн 9 дүгээр бүлгийн гарчгийн, 37 дугаар зүйлийн гарчгийн, мөн зүйлийн 37.1 дэх хэсгийн, 38 дугаар зүйлийн гарчгийн, мөн зүйлийн 38.1 дэх хэсгийн, 39 дүгээр зүйлийн гарчгийн, мөн зүйлийн 39.1 дэх хэсгийн, 39.1.15 дахь заалтын “жинхэнэ” гэснийг, 61.1.6 дахь заалтыг тус тус хассугай.” гэсэн саналыг дэмжье гэсэн санал хураалт явуулъя.

Дээрх саналтай холбогдуулан Улсын Их Хурлын гишүүн Ж.Ганбаатарын тавьсан асуултад Нийгмийн бодлогын байнгын хорооны дарга М.Оюунчимэг цахимаар, ажлын хэсгийн ахлагч, Улсын Их Хурлын гишүүн Ц.Мөнх-Оргил “Жанжин Д.Сүхбаатар” танхимаас тус тус хариулж, тайлбар хийв.

Зөвшөөрсөн: 8

Татгалзсан: 7

Бүгд: 15

53.3 хувийн саналаар дэмжигдлээ.

Улсын Их Хурлын гишүүн Ц.Мөнх-Оргилын гаргасан зарчмын зөрүүтэй саналтай холбогдуулан Улсын Их Хурлын гишүүн Д.Тогтохсүрэн, Н.Энхболд, Г.Ганболд нар үг хэлэв.

Улсын Их Хурлын гишүүн Ц.Мөнх-Оргил саналаа татаж авав.

*Төслийн зүйл тус бүрээр хэлэлцэж дуусав.*

Байнгын хорооноос гарах санал, дүгнэлтийг Улсын Их Хурлын гишүүн Ц.Мөнх-Оргил Нийгмийн бодлогын байнгын хорооны хуралдаанд танилцуулахаар тогтов.

*Уг асуудлыг 12 цаг 45 минутад хэлэлцэж дуусав.*

***Хоёр.Ажлын хэсэг байгуулах тухай*** */Монгол Улсын Ерөнхийлөгчийн тухай хуулийн төслийн шинэчилсэн найруулгын төслийг боловсруулах үүрэг бүхий/*

**Л.Энх-Амгалан**:“Монгол Улсын Ерөнхийлөгчийн тухай хуулийн төслийн шинэчилсэн найруулгын төсөл боловсруулах үүрэг бүхий ажлын хэсэг байгуулах тухай” Байнгын хорооны тогтоолын төслийг баталъя гэсэн санал хураалт явуулъя.

Зөвшөөрсөн: 8

Татгалзсан: 7

Бүгд: 15

53.3 хувийн саналаар Байнгын хорооны тогтоол батлагдлаа.

Ажлын хэсгийн ахлагчаар Улсын Их Хурлын гишүүн Н.Энхболд, гишүүдээр Улсын Их Хурлын гишүүн Ё.Баатарбилэг, Ж.Ганбаатар, Ц.Мөнх-Оргил, Б.Пүрэвдорж нар ажиллахаар тогтов.

Х*уралдаан 1 цаг 40 минут үргэлжилж, 19 гишүүнээс 16 гишүүн хүрэлцэн ирж, 84.2 хувийн ирцтэйгээр 12 цаг 50 минутад өндөрлөв.*

**Тэмдэглэлтэй танилцсан:**

ТӨРИЙН БАЙГУУЛАЛТЫН

БАЙНГЫН ХОРООНЫ

ДАРГА Л.ЭНХ-АМГАЛАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.ЦЭНДСҮРЭН

**МОНГОЛ УЛСЫН ИХ ХУРЛЫН 2020 ОНЫ НАМРЫН ЭЭЛЖИТ ЧУУЛГАНЫ**

**ТӨРИЙН БАЙГУУЛАЛТЫН БАЙНГЫН ХОРООНЫ**

**2021 ОНЫ 01 ДҮГЭЭР САРЫН 12-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Л.Энх-Амгалан**: Ирц бүрдсэн байна. Ирц бүрдсэн учраас өнөөдрийн Байнгын хорооны хурлыг эхэлье. Тэгээд ZOOM программаар цахимаар өнөөдрийн Байнгын хорооны хурал хийгдэх гэж байгаа.

Өнөөдөр нэг асуудал байгаа. Төрийн албаны тухай хуульд нэмэлт өөрчлөлт оруулах тухай хуулийн төслийг хэлэлцэнэ. Энэ анхны хэлэлцүүлэг, тэгээд хэлэлцэх эсэхийг нь шийдсэн учраас танилцуулга байхгүй юм байна. Тэгээд хуулийнхаа төслийн зүйл бүрээр санал хураалт хийх учраас гишүүд хэрэв асуух, үг хэлэх гишүүд байвал бас ингээд зүйл бүр дээр нь үг хэлээд явах юм байна.

Ажлын хэсэг хүрэлцэж ирсэн байгаа. Хөдөлмөрийн хуулийн шинэчилсэн найруулгын төслийн ажлын хэсгийн ахлагч Улсын Их Хурлын гишүүн Мөнх-Оргил, Хөдөлмөр, нийгмийн хамгааллын сайд Ариунзаяа, Хөдөлмөр, нийгмийн хамгааллын яамны Хөдөлмөрийн харилцааны бодлогын хэрэгжилтийг зохицуулах газрын дарга Алимаа, Хөдөлмөр, нийгмийн хамгааллын яамны Хөдөлмөрийн харилцааны бодлогын хэрэгжилтийг зохицуулах газрын мэргэжилтэн Маяа, Нийгмийн бодлогын байнгын хорооны хуулийн референт байгаа.

Ингээд өнөөдрийн хэлэлцэх асуудалдаа оръё.

Хөдөлмөрийн тухай хуулийн шинэчилсэн найруулгын төсөлтэй хамт өргөн мэдүүлсэн Төрийн албаны тухай хуульд нэмэлт, өөрчлөлт оруулах тухай хуулийн төсөл, хоёрт нь бусад гэдэг дээр ажлын хэсэг байгуулна.

Ингээд хэлэлцэх асуудалтай холбогдуулж саналтай гишүүд байна уу?

Баатарбилиг гишүүн байгаа юм байна. Одоо харагдаж байгаа. Ганбаатар гишүүн байгаа юм байна. Пүрэвдорж гишүүн байна уу? Хэлэлцэх асуудал дээр байхгүй байгаа юм байна. Баатарбилэг гишүүн.

**Ё.Баатарбилэг**: Өнөөдөр анхны хэлэлцүүлэг учраас энэ дээр нөгөө нэг ажил амралтын хугацааг тооцсон нэг юм байгаад байгаа юм. Тэгэхээр энэ дээр тэдээс тэдэн жил ажилласан бол ээлжийн амралт хэд байна гээд энэ Хөдөлмөрийн хууль дээр ийм нэг юм яваад байгаа юм. Тэгэхээр Мөнх-Оргил гишүүн байгаа юм байна. Манай Боловсролын салбарынхан багш нар жилд хэд хоног амарна гэсэн нэг юм байдаг юм. 33 хоног амарна гээд. Тэгэхээр тэрнээс амралтын суурь хоногийг 15-ыг нь 18 болгож өөрчилж байгаа гэж ойлгосон, З-аар нэмэгдүүлж. Тэгэхээр суурь хоногийг Хөдөлмөрийн үндсэн хуульдаа нэмчихээр Багш нарын гээд нөгөө ажил мэргэжлийн онцлогтой амралтыг 33-аас эсвэл тэрийг нь нэмэгдүүлж 33-ыг нь 36 болгоно гэж энэ дээр нэг тодруулга авъя гэсэн юм.

**Л.Энх-Амгалан:** Баярлалаа, Баатарбилэг гишүүн ээ, одоо хэлэлцэх асуудал дээр үг хэлж байгаа юм. Хэрэв хэлэлцэх асуудлаа цөмөөрөө дэмжчихвэл тэгээд дараагийн асуудал нь сая таны тодруулж байгаа хуулийн хэлэлцүүлэгтэй холбоотой тодруулга байна.

Ж.Ганбаатар гишүүн.

**Ж.Ганбаатар**: Өглөөний мэнд, би бас адилхан хууль дээр гэж андуурсан байна. Хууль дээр, хэлэлцэх асуудал бол бишээ. Баяралаа.

**Л.Энх-Амгалан**: Тэгвэл өнөөдрийн хэлэлцэх асуудал дээр биш бол үг хэлж дууслаа. Хэлэлцэх асуудал руугаа оръё.

***Нэг.Хөдөлмөрийн тухай хуулийн шинэчилсэн найруулгын төсөлтэй хамт өргөн мэдүүлсэн Төрийн албаны тухай хуульд нэмэлт, өөрчлөлт оруулах тухай хуулийн төсөл /анхны хэлэлцүүлэг/.***

Түрүүн ажлын хэсгээ танилцуулсан. Ингээд шууд санал хураалтаасаа эхэлье. Гишүүд нөгөө зүйл, зүйл дээрээ үгээ хэлээд явах юм байна.

*Хөдөлмөрийн тухай хуулийн шинэчилсэн найруулгын төсөлтэй хамт өргөн мэдүүлсэн Төрийн албаны тухай хуульд нэмэлт өөрчлөлт оруулах тухай төслийн талаарх зарчмын зөрүүтэй саналын томьёолол:*

1.Төслийн 1 дүгээр зүйлд “Төрийн албаны тухай хуулийн 48 дугаар зүйлд доор дурдсан агуулгатай 48.1.2 дахь заалт нэмж дугаарлалтыг өөрчлөх

“48.1.2.нээлттэй сануулах;” гэж нэмэх”.

Энэ дээр саналтай гишүүн байна уу, Ганбаатар, Ганболд гишүүн, дараа нь Мөнх-Оргил гишүүн, Баатарбилэг гишүүн. Ганбаатар гишүүн.

**Ж.Ганбаатар**: Нээлттэй, хаалттай сануулна гэдгийг ер нь юу гэж ойлгож байгаа вэ? Үүнийг бас сонсъё. Нээлттэй сануулна гэхлээр яаж байна, хаалттай сануулна гэхлээр яаж байна гэдгийг асууя. Энэ хууль дээр би өөр Байнгын хороон дээр бас орж суугаад нэлээн бас удаан сууж сонссон л доо. Ер нь бол хууль бол хөдөлмөр хийхийг хөдөлмөрлөх, хөдөлмөр хийхийг дэмжихгүй байгаа юм. Үүнийг би чуулган дээр бас нэлээн үндэслэлтэйгээр ярина.

Амралтын хоногууд нэмэгдсэн. Хоорондоо ерөнхийдөө ажил олгогч, ажилчин хоёрын хоорондын маргаанууд ихэснэ. Бараг заримдаа эцэс төгсгөлгүй маргаан үргэлжлэх болов уу даа. Уул нь бол бид хөгжиж байгаа улс. Бид хөдөлмөрлөмөөр байгаа юм. Юм бүтээмээр байгаа юм, юм хиймээр байгаа юм. Юу хэлж байгаа вэ гэвэл, хагас сайн өдөр ч гэсэн хоорондоо зохицоод ажиллах л ёстой шүү дээ. Ажил олгогч, ажилтан нь нар хоорондоо зохицоод л ажиллах ёстой. Ажил олгогч гэдэг хүн ажилчнаа нэмж авахыг нь л одоо төр засаг дэмжих ёстой. 10 хүн ажиллуулж байгаа бол, 20 болгооч ээ гэдэг ийм бодлого төр явуулах ёстой.

Одоо яг энэ хуулиар бол 10 ажилчинтай хүн 11 дэхээ авна гэдэг жаахан хэцүү болох болов уу даа? Миний хэлж байгаа үг одоохондоо нэг их тийм буухгүй байж магадгүй дээ. Тэгээд 2-2 жилийн дараа хууль хэрэгжээд ирэхээр нэлээн тийм байдалтай ойлгогдох болов уу гэж харж байгаа. Тэгэхдээ би энэ хуулийг бол 80 хувьтай их сайн хууль болсон. Ажлын хэсэг сайн ажилласан. Байнгын хороо идэвхтэй сайн ажилласан. Тэгээд би зүгээр засах зүйл дээр нь л хэлж байгаа юм. Засах зүйл дээр нь хэлж байгаа юм.

Одоо ажилчин болгонд л тэтгэмж олгох юм байна. Тэгээд ажилчин халагдана гэдэг нь ажил олгогчийн тийм эрх мэдлээр ажилчин бараг халагдах боломжгүй юм байна гэж би бол олж харсан. тэнд одоо энэ сануулах, нээлттэй сануулах, хаалттай сануулах гэдэг заалт орж ирж байгаа юм байна. Энэ хоёрын ялгааг хэлж өгнө үү гэдгийг нь хэлье.

Чуулган дээр нэлээн олон зүйлүүдээр асуулт асууна аа гэдгийг бас илэрхийлье ээ. Баярлалаа. Би дууслаа.

**Л.Энх-Амгалан**: Баатарбилэг гишүүн.

**Б.Баатарбилэг:** Тэгэхээр энэ амралтын хугацааг ярих нь мөн үү, биш үү.

**Л.Энх-Амгалан**: Биш, биш. Дараагийн зүйл. Энэ бол сануулгын зүйл. Ганболд гишүүн.

**Г.Ганболд:** Хөдөлмөрийн хуулийн шинэчилсэн найруулга явж байгаатай холбоотой дагаад бас нэлээн олон хуульд өөрчлөлт орж байна л даа. Түүний нэг нь бол энэ нээлттэй сануулах, хаалттай сануулга гэдэг хоёр байгаа юм. Хаалттай сануулах чинь бол өмнө нь бол заалтаараа 6 сар цалингийн 20 хувиар гэсэн заалтыг өөрчилж байгаа шүү дээ, тийм ээ. Тэгэхээр зэрэг би ингэж ойлгоод байгаа юм л даа. Энэ 48 дугаар зүйл нь бол өөрөө нөгөө ямар одоо зүйлийг зөрчсөн бол нээлттэй болон хаалттай сануулах вэ гэж. Тэгээд тэр нь болохоор 37 нь үүрэг байгаа юм. 37 дугаар заалт нь. 39 дүгээр заалт нь болохоор зэрэг хориглох зүйл байгаа юм. Тэгээд энэ хоёрыг хоёуланг нь одоо зөрчсөн тохиолдолд зүгээр үзэмжийн юм шиг болчхоод байгаа юм. Тухайн одоо шийдвэр гаргаж байгаа хүний -за яах вэ энд бол энийг зөрчсөн учраас зүгээр яах вэ, нэг нээлттэй сануулчихъя. Эсвэл зүгээр нэг хаалттай сануулчихъя гэж.

Тэгэхээр би бол энэ өөрөө хоёр өөр сахилгын шийтгэл учраас 37-г нь зөрчсөн бол хаалттай сануулах, 39-ийг нь зөрчсөн бол нээлттэй сануулах гэдэг юмнуудыг хэрэглэж явахгүй бол хэт олон заалтууд дээр ингээд хоёр өөр тэр шийдвэр гаргаж байгаа хүний дур зоргын шийдвэр гаргах боломжийг нээгээд байна гэж үзээд байгаа юм. Тийм боломж байгаа юу? Ажлын хэсгийн ахлагчаас асууя.

**Л.Энх-Амгалан:** Мөнх-Оргил гишүүн, ажлын хэсгийн ахлагч.

**Ц.Мөнх-Оргил:** Баярлалаа. Гишүүдийн асуултад хариулъя. Засгийн газрын өргөн барьсан Хөдөлмөрийн тухай хуулийн шинэчилсэн найруулгыг хэлэлцэж байгаатай холбогдуулаад хамт өргөн мэдүүлсэн Төрийн албаны тухай хуульд ажлын хэсэг ганц нэг санал нэмж оруулъя, өөрчлөлт оруулъя гэсэн саналтай байгаа юм. Тэгээд тэрийг өнөөдөр хэлэлцүүлж байгаа юм. Энд үндсэндээ 4 асуудал байгаа юм. Чухал гэж хэлж болохоор 4 асуудал.

Нэгдүгээрт, Хөдөлмөрийн хуульд хаалттай, нээлттэй гэсэн хоёр төрлийн сануулга нэмж орж ирж байгаа юм. Тийм учраас үүнтэй уялдуулаад Төрийн албаны хуульдаа 48.1.1-ийн сануулах гэдгийг 2 хуваагаад хаалттай, нээлттэй гэдэг сануулга оруулъя. Хаалттай, нээлттэй гэж Засгийн газар өргөн барьсныг, бид нар ажлын хэсэг дээрээ ярьж байгаад хаалттай, нээлттэй гэдэг нь ойлгомжгүй юм аа хүн ингээд сонсохоор нээлттэй, хаалттай хаалга шиг сонсогдоод байгаа байхгүй юу. Тэгэхлээр бид нар ажлын хэсэг дээрээ зарчмаа Байнгын хороотой зөвшилцих юм бол Нийгмийн бодлогын байнгын хороон дээрээ хаалттай гэдгийг ганцаарчилсан сануулга гэж оруулж байгаа юм. Ганцааранд нь сануулна. Нээлттэй сануулга гэдэг нь хамт олонд нь мэдэгдэж сануулна гэж байгаа юм. Ингээд хоёр төрлийн сануулга оруулж ирж байгаа. Яагаад ингэж байгаа юм бэ гэхээр одоо энэ Хөдөлмөрийн хуульд ч, Төрийн албаны хуульд зүгээр сануулна гээд орхичихоор яг өөрт нь ганцааранд нь хэлээд орхичихож байгаа юм уу, хамт олонд нь хэлж байгаа юм уу гэдэг нь ерөнхийдөө ойлгомжгүй байгаа учраас нэг талаас. Нөгөө талаас энэ нөгөө гаргасан зөрчлийнх нь шинж чанараас нь шалтгаалаад хөнгөн хэлбэртэй, хохирол багатай зөрчил гаргачихсан байвал -за Мөнх-Оргилоо ганцааранг нь дуудаад анхаарууллаа шүү, ийм, ийм, ийм зөрчил гаргалаа шүү, дараагийн удаа гаргаж болохгүй шүү гээд. Тэр нь давтан юм уу, хэд хэдэн удаа, эсвэл гаргасан зөрчлийнх нь шинж байдал нь нэлээн хүнд байвал хамт олонд нь бүр мэдэгдэж байгаад.../хугацаа дуусав/.

**Л.Энх-Амгалан**: Мөнх-Оргил гишүүнд нэг минут.

**Ц.Мөнх-Оргил**: ...ингэж ялгаж байгаа юм. Ганболд гишүүний асуултад нэгийг нь гучин долоо, нэгийг нь гучин ес болгочхооч гэхлээр хүнд байгаа юм. Яагаад гэвэл гучин долоо дээр чинь ч гэсэн ноцтой зөрчлүүд байж байдаг. Гучин естэй чинь ч гэсэн хөнгөн ноцтой зөрчил аль аль нь байгаа юм. Тэгэхлээр одоо энэ Төрийн албаны хуулийн 48.1 дээрээ зөрчлийн шинж байдал, түүнийг анх буюу давтан үйлдсэнийг нь харгалзан төрийн албан хаагчдад дараах сахилгын шийтгэл аль нэгийг ногдуулна гээд зөрчлийнх нь шинж чанараас нь харж байгаад алийг ч сонгож хэрэглэж болно. Гол нь давтагдахгүй, давхар оногдуулахгүй гэсэн санаа. Тэгээд энэ шийтгэл дээр бас төрийн албан хаагчийн цалингийн хэмжээг зургаан сар хүртэл хугацаагаар хорь хүртэл хувиар бууруулж байсныг гурван сар хүртэлх хугацаагаар хорь хүртэл хувиар бууруулах гээд зургаан сарыг нь гурван сар болгож буулгаж байгаа юм. Түүнтэй уялдуулаад Төрийн албаны хуульд энэ сахилгын шийтгэлтэй холбогдуулаад ийм хоёр заалт орж байгаа шүү гэдгийг хэлэх гэсэн юм.

**Л.Энх-Амгалан**: Ганбаатар гишүүн тодруулъя.

**Ж.Ганбаатар**: Яг энэ заалтыг дэмжиж байгаа. Энэ заалт бол тэр ер нь цалингийн арга хэмжээ авдаг гэдэг нь байхгүй ч байж болно л доо. Тэр бол одоо нэг их гол зүйл биш, тэрийг бол би хүн ирээд ажлаа хийж л байгаа бол, цагаа бүртгүүлж л байгаа бол цалинг нь бүтэн өгөх ёстой гэдэг байр суурин дээр байдаг. Түүнийгээ хэлье. Хөдөлмөрийн хуульд нийтэд нь нийлбэрт нь хэлсэн шүү түрүүний санаануудыг.

Өнөөдөр бол бид хөдлөх л ёстой. Бусад улсууд өглөө дөрвөн цагт босоод метрогоор яваад орой арван хоёр цагт гэртээ хариад ингээд улс орноо бүтээж бий болгож байхад, бид одоо найман цаг л ажиллана. Хагас сайн өдөр ажиллахгүй, одоо ингээд ажилчнаа авбал та халах эрх байхгүй. Тэтгэмж олгоно гээд энэ ажилчин авах тийм санааг өдөөхгүй байгаад нь л би энэ хууль дээр тэр арван хувьд нь жаахан эсрэг байгаа юм гэдгээ бас тодруулж хэлье ээ. Хоёр минутад санаа гарахгүй байна шүү, уучлаарай баярлалаа.

**Л.Энх-Амгалан**: Ганбаатар гишүүн санал хэллээ. Одоо санал хураалт явуулъя.

1.Төслийн 1 дүгээр зүйлд “Төрийн албаны тухай хуулийн 48 дугаар зүйлд доор дурдсан агуулгатай 48.1.2 дахь заалт нэмж дугаарлалтыг өөрчлөх

“48.1.2.нээлттэй сануулах;” гэж нэмэх”.

Эхлээд цөмөөрөө тестийн санал хураалт хийе. Тестийн санал хураалт.

Гишүүдээ энэ санал хураалтдаа ормоор байна. 15 гишүүн байгаа.

Түрүүний уншсан зарчмын зөрүүтэй саналын томьёоллоор санал хураалт хийе. Санал хураалт, гишүүдээ санал хураалт явагдаж байна.

Санал хураалтад 15 гишүүн оролцоод, 8 гишүүн дэмжиж, 53.3 хувийн саналаар дэмжигдэж байна.

2.Төслийн 1 дүгээр зүйлд “Төрийн албаны тухай хуулийн 57 дугаар зүйлийн 57.5.1 дэх заалтын “Засаг дарга” гэсний дараа”, сум, дүүргийн Засаг даргын орлогч” гэж” гэж нэмэх”

Мөнх-Оргил гишүүн.

**Ц.Мөнх-Оргил**: Баярлалаа. Энэ 57.5 нь албан тушаалын цалингийн хэмжээ, сүлжээг тогтоох асуудал байгаа юм. Тэгээд энэ дээрээ сум, дүүрэг, баг хорооны засаг дарга гэж бид нар оруулчхаад нөгөө сум, дүүргийн засаг даргын орлогч гэдгээ үлдээчихсэн юм байна билээ. Тэгэхлээр сум дүүргийн засаг даргын орлогчийн цалин сүлжээнд нь оруулахгүй бол болохгүй учраас энэ техникийн алдааг үндсэнд нь засаж байна гэж ойлгож болно. Баярлалаа.

**Л.Энх-Амгалан**: Нямаагийн Энхболд гишүүн.

**Н.Энхболд:** Энэ саналуудыг ерөнхийдөө зарчмын хувьд дэмжиж байгаа юм. Тэгэхдээ ингэмээр байна, Мөнх-Оргил гишүүн ээ. Ийм юм анхаармаар юм шиг байна. Мөнх-Оргил гишүүн ээ, тэр нээлттэй, хаалттай сануулна гээд байна шүү дээ үүнийгээ заавал одоо жишээ нь хаалттай сануулсан ч гэсэн нэг хүнийг өөрийг нь дуудаж ирээд чи ийм зөрчил гаргалаа шүү, чамд санууллаа шүү гэж хэлэхдээ зүгээр дарга дуудаж авчраад суулгаж байгаад хэлдэггүй, тэр хүний нөөцөөс байдаг юм уу, өөр холбогдох нэгжүүдээс нь хүмүүс байлгаж байгаад байгаа нь бүр албан ёсоор протоколдоод тэдний өдөр тэдэн цагт тэгж уулзлаа, тийм зөрчил гаргасан асуудлаар нь хаалттайгаар ганцаарчилсан ийм сануулга өглөө гээд. Түүнийг нь албан ёсоор мэдэгдээд, тэгээд өөрөөр нь гарын үсэг зуруулаад авдаг ийм юмнууд бас байх хэрэгтэй.

Тэгэхгүй бол ер нь хөдөлмөрийн маргаан чинь их нарийн шүү дээ. Сүүлд нөгөө энэ урьд нь хаалттай сануулаагүй ээ, дарга нэг уулзаад, нэг юм хэлж л байсан гэдэг ч юм уу. Ингээд ингээд дараа дараагийн шатны арга хэмжээ авах энэ юмнууд дээр гацаа үүснэ ээ. Ер нь энэ хүнийг авах, халах асуудал дээр их нарийн хандаж байхгүй бол тэгээд юмнуудыг дэс дараатай хийж байхгүй бол манайх хамгийн гол алддаг юм нь гэнэт байж байснаа гэнэтхэн халаад л, тэгээд л өөрсдөө алсан хүмүүс нь хэрэгт ороод ингээд явчихдаг. Халахгүй байж болдоггүй, бас хэтэрхий аль аль ажил олгогч, одоо ажилчин ажилтан хоёрын аль алиных нь эрх тэгш хангагдсан байдлаар энэ хуулиудынхаа заалтуудыг ойлгогдохоор хийхгүй бол би бол Ганбаатар гишүүний яриад байгаа, та ерөнхийдөө санал нэг байгаа юм. Тэгээд юу ч хийхгүй таслаад л, ажил таслаад л, хөдөлмөрийн хууль зөрчөөд л, технологио зөрчөөд л тэгээд яваад байдаг нэг дархлагдсан улсууд. Тэгээд ажил олгож байгаа улсууд махаа идэж байдаг, ийм бас дангаараа нэг талаасаа байж болохгүй гэж бодож байна.

Тэгэхээр шат дараатай авч байгаа арга хэмжээндээ заавал албан ёсоор бүр бүртгэгддэг баримтжуулдаг. Тэгээд тэр арга хэмжээ авагдсан сануулга авсан хүн нь өөрөө тэрийгээ мэдээд гарын үсэг зураад, би нэг удаа арга хэмжээ авагдчихлаа шүү гэдгээ мэдээд явдаг байх хэмжээнд хэдэн хуулийнхаа зохицуулалтыг хийх хэрэгтэй байна. Үүнийг шаардлагатай бол нэмэлт өгүүлбэр оруулаад тодотгох нь зүйтэй байх гэсэн санал хэлж байгаа юм.

**Л.Энх-Амгалан**: Оюунчимэг гишүүн.

**М.Оюунчимэг**: Гишүүдийнхээ өглөөний мэнд. Би Ганбаатар гишүүнийг бас жаахан материалтай сайн танилцаасай, ажил олгогчдын эрх ашгийг хамгаалсан. Харин ч өмнөх Хөдөлмөрийн хуульд байхгүй одоогийн хөдөлмөрийн зах зээлийн энэ харилцаанд хөдөлмөрийн зах зээлийн хөгжилд гарч ирсэн шинэ шинэ энэ өнгө аяс зохицуулалтуудыг хийхийг оролдсон ийм хууль болсон шүү дээ. Яг ажил олгогч талаасаа. Тэгээд өмнөх дөрвөн жил жишээлбэл манай яг бизнес эрхлэгч гишүүд бол маш сайн оролцоод өөрсдийнхөө саналуудыг хэлж байсан. Тэгээд хэн дуртай нь ажил хаяад байхгүй, ажил хаявал тодорхой шаттай болсон. Тэр амралт ажлын цаг зохицуулалтын жишээлбэл бид нар 20 гээд яг Худалдаа аж үйлдвэрийн танхимын дарга Амартүвшин аж ахуйн нэгжүүдийн саналыг авсны үндсэн дээр 20 гэж оруулж ирж байгаа.

Дээрээс нь амралтын өдрөөр баяр ёслолын өдөр таарвал Засгийн газар ч юм уу хэн дуртай нь ингээд л энэ өдрийг амралтын өдөр болголоо гээд л нөгөө бизнесийн төлөвлөсөн ажил энэ тэр садаа болохгүй үүднээс бид баяр ёслолын амралтын өдөр таарсан бол өдөрт шилжүүлэхгүй байя гэх мэтээр. Ер нь ажил олгогчдын эрх ашгийг хамгаалсан заалтууд бол Худалдаа аж үйлдвэрийн танхимын зүгээс өгсөн саналын дагуу нэлээн сайн орсон байгаа.

Нөгөө талаасаа Үйлдвэрчний эвлэлийн балансыг барьж өмнөх Хөдөлмөрийн хуулиас ажил эрхлэгчдийн тэр ажилтнуудын нийгмийн эрх ашгийг дордуулахгүй, санхүүгийн эдийн засгийн эрх ашгийг дордуулахгүй, бас хөдөлмөрийн зах зээлтэй уялдуулаад сайжруулах ийм заалтууд орсон байгаа учраас автоматаар дэмжихгүй гэх биш бас жаахан уншаад дэмжихгүй зүйлдээ энэ саналыг ингэж оруулж өгөөч ээ гээд саналаа оруулж анхны хэлэлцүүлэг дээр засаж залруулах, сайжруулах бололцоо байгаа.

Тэгэхээр манай гишүүдийг бас материалтайгаа их сайн танилцаад тэгээд асуудалд наанатай, цаанатай хандаасай л гэж хэлэх гэсэн юм. Дэмжээд өгөөрэй гэж.

**Л.Энх-Амгалан**: Мөнх-Оргил гишүүн.

**Ц.Мөнх-Оргил**: Баярлалаа. Энхболд гишүүн их чухал асуудал хөндлөө. Энэ хаалттай буюу ганцаарчилсан сануулга нь процесстой байх ёстой гэж. Тэгээд энэ уг нь процесстой юм. Тэгээд би одоо бодоод сууж байна. Энхболд гишүүний саналыг хүлээж аваад Хөдөлмөрийн хуульд энэ процесстой байна шүү. Процесс нь нөгөө Захиргааны ерөнхий хуулийнхаа зохицуулалтаар явдаг юм. Жишээ нь одоо хүнийг хаалттай ч байна уу, нээлттэй ч байна уу сануулна гэдэг чинь нөгөө хүнээ дуудна, яагаад ийм болсон гэж асууна. Лавлана, нөгөө сонсгол. Тэрүүхэн хэмжээндээ жижигхэн сонсгол явагдаж байгаа шүү дээ. Тэгээд протокол үйлдэнэ тэгээд сануулна. Энэ өөрөө процесстой юм.

Энэ хуулийн төслийг ярилцаж байх хугацаанд юу харагдсан бэ гэхлээр, би бол нэг л юм ойлгочихоод байгаа юм. Үндсэндээ манай ажил олгогчид, энэ нөгөө нарийн процесс байдаг гэдгийг ерөөсөө мэддэггүй юм байна билээ, ихэнх нь. Сануулна гэхлээр яг Энхболд гишүүний хэлж байгаа шиг -за Ганболд оо би чамд сануулчихлаа шүү, аятайхан байгаараа ажлаас хална шүү гээд л орхичихдог. Гэтэл нөгөө Захиргааны ерөнхий хуульд нь тэр нь процесстой тэрийгээ тэгээд өмнө нь би сануулчхаад байхад энэ яагаагүй ажлаас халчихлаа гэхээр шүүх нь ирээд үгүй ээ, та уучлаарай Захиргааны хуулийнхаа сонсох процессыг хийгээгүй байна. Тийм учраас таны энэ ажил халсан чинь хууль зөрчсөн байна гээд л яг шийдвэр гаргачихлаар -өө энэ шүүх ерөөсөө дандаа ажил олгогчдын эсрэг шийдвэр гаргаад байдаг гээд. Ингээд нөгөө мэдээллийн дутуу хоёр талтай байгаад байгаа юм.

Тэгээд энэ хууль батлагдсаны дараа бид нар бол 9-10 сар Үйлдвэрчний эвлэлээр дамжуулаад ажилчдадаа, Худалдаа аж үйлдвэрийн танхим, ажил олгогчдын холбоо, мэргэжлийн холбоодоороо дамжуулаад энэ ажил олгогчдодоо их том мэдээллийн компанит ажил явуулмаар юм байна билээ. Энэ хууль танд ийм эрх олгосон шүү, ийм үүрэг хүлээлгэсэн шүү. Энэ хоёр ингэж уялдаж байгаа шүү, та хүн ажлаас халбал, ийм процесстой шүү, ийм бичиг цаас үйлдэнэ шүү. Шүүхэд асуудал гаргавал ийм бичиг цаас үйлдэнэ шүү гэдэг энэ процессыг л бид нар их сайн зааж өгмөөр юм билээ. Тэгээд би энэ процессыг нь Захиргааны ерөнхий хуулийнхаа төдийн төд гэдгээр нь силк хийе гэж бодлоо. Энхболд гишүүний саналыг хүлээж аваад. Баярлалаа.

**Л.Энх-Амгалан**: Гишүүд үг хэлж дууслаа.

Түрүүний хураасан санал дээр Мөнх-Оргил гишүүн энэ протокол үлдээх ёстой юм байна. Энэ найруулгыг бас гүйцээж боловсруулах асуудал, ганцаарчилсан санал асуулга, нэр томьёоны хувьд гүйцээн боловсруулах чиглэлийг өгч байна.

2.Төслийн 1 дүгээр зүйлд “Төрийн албаны тухай хуулийн 57 дугаар зүйлийн 57.5.1 дэх заалтын “Засаг дарга” гэсний дараа”, сум, дүүргийн Засаг даргын орлогч” гэж” гэж нэмэх”

Санал хураалт.

16 гишүүн оролцож, 10 гишүүн дэмжиж, 62.5 хувийн саналаар энэ санал дэмжигдлээ.

3.Төслийн 1 дүгээр зүйлд “Төрийн албаны тухай хуульд доор дурдсан агуулгатай 611 дүгээр зүйл нэмэх:

**“611 дүгээр зүйл.Төрийн албан хаагчид олгох ээлжийн нэмэгдэл амралт**

611.1.Төрийн албан хаагчийн ажилласан хугацааг харгалзан үндсэн амралтын 15 ажлын өдөр дээр дараах нэмэгдэл амралт олгоно:

611.1.1.6-10 жилд ажлын З өдөр;

611.1.2.11-15 жилд ажлын 5 өдөр;

611.1.3.16-20 жилд ажлын 7 өдөр;

611.1.4.21-25 ажилд ажлын 9 өдөр;

611.1.5.26-31 жилд ажлын 11 өдөр;

611.1.6.32, түүнээс дээш жилд ажлын 14 өдөр.” гэж нэмэх.” гэсэн саналын томьёолол байна.

Баатарбилэг, Ганбаатар гишүүн үг хэлнэ. Баатарбилэг гишүүн.

**Б.Баатарбилэг**: Энэ дээр ийм байгаа юм. Төрийн албаны хуулийн 99 дүгээр зүйлд ажилтны ээлжийн үндсэн амралтын хугацааг 20 өдөр байна гээд шинээр орж ирж байгаа юм байна. Хуучин 15 байсныг 20 болгож байгаа юм байна гэж ойлгосон. Тэгэхээр яг энэ тэр дагасан Төрийн албаны хуульд 20 болгох юм уу гэдэг нэг ийм асуудал болох гээд байгаа юм. Энэ дагасан хуульд манай боловсролын салбар түрүүний ярьсан асуудал л даа. 15 өдөр дээрээ нэмээд 33 өдөр явдаг. Тэгэхээр 20 болоод би нэмээд 33 болох гээд байна уу. Нэг ийм юм байна. Тэгэхээр энэ зарчмын зөрүүтэй санал Байнгын хороон дээрээ гаргаад энэ суурь амралтынхаа хоногийг жигдлэх асуудлыг яаж оруулмаар юм. Нэг ийм зөрүү гарах гээд байна. Багш нарынх 33 байдаг юм. Багш нарын амралт дээр нь суурь амралтын 15 хоног. Тэгэхээр үүнийгээ нэг эвтэйхэн зохицуулалт хийхгүй бол болохооргүй байна.

Мөнх-Оргил гишүүн энэ дээр тайлбар хийж болох болов уу, энэ анхны хэлэлцүүлэг болохоор.

**Л.Энх-Амгалан**: Ганбаатар гишүүн.

**Ж.Ганбаатар**: Энэ амралтын хоног гэдэг дээр бол төрийн албаныхан маш урт хугацаанд амардаг. Тэгээд Монгол улсад хийх ажил их байх юм. Тэгээд одоо ингээд хоёр сар амраад байж байна. Хоёр сар арай хүрэхгүй байх л даа. Оюунчимэг гишүүн шүүмжлэх байх. Тэгээд энэ хуулийг би бол бүхэлд нь 80 хувьтай их сайн болсон гэж үзэж байгаа шүү, сайн болсон. Гол асуудал ажил олгогч, ажилчин хоёрын хоорондох хоорондын зөрчил их болно. Би 2 минутын дотор амжихгүй учраас тэр 82.1-ийг хараарай. Тэгэхээр нэг л заалт бий. 82.1. Юмаа сайн танилцаагүй юм уу гэж байна. Нэлээн сайн танилцсан. Чуулган дээр зүйн заалтууд дээр нь бас асуулт асууна. Одоо энэ дээр бол цахимаар оролцож байгаа учраас бас амьд биш харагдаад байна.

Ер нь том аж ахуйн нэгжүүд дотроо тэр хүний нөөцийн алба нь их том байдаг шүү дээ. Хуулийн албатай, хүний нөөцийн албатай. Тэр Хөдөлмөрийн хуулиа маш сайн танилцчихсан байдаг. Гэрээ контракт хийхдээ нэг их зөрөө гаргадаггүй шүү дээ. Жижиг аж ахуйн нэгжүүд л энэ дээр асуудал үүснэ. Хүний нөөцийн ажилтан гэж бараг байдаггүй газрууд зөндөө байгаа. Ер нь бол нэг 100-аас дээш ажилчинтай газрууд бол бараг хуулийн фермтэй гэрээ хийж байгаа байхаа. Томоохон хуулийн компаниудтай гэрээ хийгээд, хөдөлмөрийн гэрээг яаж хийх юм, яаж цуцлах юм, ямар арга хэмжээ авах юм гэдэг тал дээр тэр хуулийн ферм нь төлөөлөөд явчихдаг. Тэгээд нэг их алдаа гарахгүй. Шүүхээр явах асуудал дээр ч гэсэн нэг их ялагдаад байхгүй болов уу гэж би хардаг юм. Тэгэхээр энэ жижиг аж ахуйн нэгжүүд дээр бол асуудлууд нэлээн үүснэ. Тэгээд би дутуу харж байгаа бол уучлаарай. Амьдрал харуулах биз дээ. Энэ хууль чинь хэдэн сарын хэднээс хэрэгжих билээ гэдэг нэг асуулт асуучихъя. Тэгээд чуулган дээр би бас 2-3 асуултууд асууна гэдгээ хэлье. 80 хувьтай дэмжиж байгаа. 90 хувьтай дэмжиж байгаа Оюунчимэг гишүүн ээ, Мөнх-Оргил гишүүнээ дэмжиж байгаа.

Миний хэлж байгаа санаануудыг авч хэрэгжүүлээсэй л гэж би хүсэж байна. Түүнээс биш хийж байгаа ажлыг үгүйсгээгүй гэдгийг хэлье. Баярлалаа.

**Л.Энх-Амгалан**: Одоо Нямаагийн Энхболд гишүүн.

**Н.Энхболд**: Баярлалаа. Энэ амралтын өдрүүд нөгөө бусад хуулиудтайгаа хэр уялдаж байгаа бол? Энийгээ сайн асан ба жишээ нь цагдаагийнхан энэ тэр бол их өөр хуулиар явж байгаа шүү дээ. Тусдаа өөрийнх нь хууль дээр бусад төрийн албан хаагчдаас нэлээд их хэмжээгээр аа амралтын өдрүүдийн тооцдог ийм юмнууд байгаа энэтэй холбож харж үзсэн үү? Тухайлбал цагдаагийнхантай нэгдүгээр асуулт.

Хоёр дахь нь ингэж интервалтай тогтоох хэрэг байгаа юм уу? Тэдээс, тэдэн жил ажилласан бол тэд хоног төдөөс төдөн жил ажилласан бол. Шууд тэдэн жил ажилласан бол тэд хоног ингээд явчихгүй бол бас нэг үзэмжийн асуудал болчих вий дээ. Удирдлага нь, та 6-10 жил гэж байхад, 10 жил болж байж наадахыг чинь нэмнэ гээд хэлдэг нөгөөдөх нь. Үгүй би 6 жил ажиллачихсан юм чинь амралтынхаа хоногийг нэммээр байна гэдэг. Тэгээд үүнээсээ болоод гараад явчихгүй байх л даа. Гэхдээ үл ойлголцол үүсээд хамт олны дотор уур амьсгал янз бүр болоод л. Тэгээд хүн болгонд янз бүрээр хандаад нэгэнд нь 7 жил ажиллуулаад нөгөө хэд хоногийг нь нэмчихдэг, нөгөөдөхөд нь чинийхийг 10 жил болгож байж нэмнэ гээд. Тэгэхээр бас ингээд хүмүүсийн хооронд асуудал үүсээд байх юм байх юм биш биз дээ. Ингэж заавал төдөөс төд гэж ингэж зааж хүний үзэмжээр шийдэх тийм байдлаар оруулах хэрэг байгаа юм уу.

Миний саналаар төдөн жил ажилласан бол хэд гэдгийг нь би сайн хэлж мэдэхгүй байна. Тэдэн жил ажилласан бол тэд хоног нэмнэ, тэд бол төд гээд ингээд явчихвал их ойлгомжтой, автоматаар шахуу явчих ийм зохицуулалт руу л ормоор санагдах юм. Энэ дээр нэг хариулт өгөөч.

**Л.Энх-Амгалан:** Ариунзаяа сайд эхлээд салбарын хэдэн хуулиар амралтын хоногуудыг ямар, ямар салбарт хэд, хэдээр тогтоож байгаа юм, эхлээд мэдээлэл өгчих. Тэгээд дараа нь ажлын хэсгийн ахлагч Мөнх-Оргил гишүүн хариулъя.

**А.Ариунзаяа**: Энхболд гишүүний асуултад хариулъя. Энэ ажил амралтын хоногтой холбоотой, зохицуулалтууд нь Хөдөлмөрийн хуулийг дагасан бусад салбарын арван хуулиуд байгаа. Тэгээд яг өөр өөрийнхөөрөө зохицуулагдаад явдаг. Түрүүн Баатарбилэг гишүүн бас хэлсэн. Боловсролын тухай хуульд хэрхэн яаж орж байгаа вэ гээд. Тэгээд үндсэн энэ Хөдөлмөрийн хуульдаа бол ердийн одоо үндсэн ажлын хоног 20 хоног гэдгээрээ байгаа. Үүнийгээ дагалдаад жишээлбэл Боловсролын хууль дээр үндсэн хоног дээрээ нэмэгдүүлээд 33, 15 гэж байгаа. Тэгэхээр түүнийгээ дагаад 20 дээр үндсэн хоног нь өөрөөр заагаагүй бол Хөдөлмөрийн тухай хууль дээр заагдсан байгаа 20 хоног дээрээ плюс 33, 15 гэж явна гэсэн үг.

Төрийн албаны тухай хууль дээр төрийн албан хаагчдын амралтын хоногийг нэмэгдүүлэхгүй байх үүднээс үндсэн хоног нь 15 гэж тусгайлж зааж өгч байгаа буюу тэгээд ингээд ажилласан жил дээрээ нэмэгдээд ямар нэгэн өөрчлөлт гарахгүйгээр төрийн албан хаагчдын амралтыг хэвээр нь үлдээнэ гэсэн зохицуулалттай.

Цагдаагийн хяналтын тухай хууль дээр ажлын 15 өдрийг үндсэн амралт болгоно. Түүн дээрээ нэмэгдүүлээд явна гэсэн заалт нь хэвээрээ үлдэж байгаа гэж ойлгож болно.

**Л.Энх-Амгалан**: Мөнх-Оргил гишүүн.

**Ц.Мөнх-Оргил:** Баярлалаа. Сүүлээс нь эхлээд хариулаад явчихъя. Энхболд гишүүний асуултад хариулъя. Интервал тавиад хэрэг байна уу гэж асууж байгаа юм. 6-10 жилд, ажлын нэмэлт 3 өдөр гээд. Энэ интервал ерөөсөө тогтчихсон юмаа Энхболд гишүүн ээ. Ямар ч тэр одоо -за чи 7-оос эхлээд 3 авна шүү, 8-аасаа эхлээд 3 авна шүү. Ганболд болохлоор 6-гаас эхлээд авна шүү гэдэг тийм юм ерөөсөө байхгүй. Энэ бол тогтчихсон практик. Хуулийн заалт нь бол 6 жил ажиллаад л 6 жилээсээ эхлээд шууд нэмэлт 3 өдрөө аваад л явна. Яагаад интервал тавьж байгаа юм бэ гэхээр нөгөө 11 дэх жилээсээ нэмэлт 5 өдөр авдаг учраас 6-гаас 10 гэж тавиад байгаа юм. 6-10 жил ажил ажилласан л бол нэмэлт 3 өдөр авна гэдэг тэр юугаар явж байгаа юм. Интервал нь байж байх нь зүгээр ээ.

Бусад Төрийн албаны хуулиудтайгаа уялдаж байна уу гэхээр, уялдаж байгаа юм. Ер нь том зохицуулалт нь ингэж гарч ирж байгаа юм. Төрийн албаны яг одоогийн байгаа хуулиараа бол Хөдөлмөрийн хуулиар тогтоосон ээлжийн амралтыг эдэлнэ гээд заачихсан байгаа юм. Одооны зохицуулалт гэдэг чинь 15, тэгээд энэ интервалтай нэмэлт өдрүүдээ авч байгаа юм. Дээр нь манай Хөдөлмөрийн хууль дээр юу гээд заачихсан байгаа вэ гэхээр, салбарын болон тусгай нэмэлт өдрүүд дээр амралт асууж тогтооснууд нь, тэр нь бол үйлчлээд хэвээрээ явна гээд тэр бол хэвээрээ.

Яагаад бид нар энэ Төрийн албаны хуульд энэ 611.1 гэж оруулж ирэх хэрэгтэй болсон бэ гэвэл бид нар Хөдөлмөрийн хуулийн анхны хэлэлцүүлэг дээр үндсэн ажлын амралтын өдрөө ерөөсөө ажлын 20 өдрөөр тогтоогоод дуусгая. Тэр нэмэлт больё оо. Хувийн сектортоо бол нэмэлтээ өгөх үү, өгөхгүй юу? Хоорондоо яриад шийдэг ээ. Хөдөлмөрийн гэрээгээрээ, хамтын хэлэлцээрээрээ, хамтын гэрээгээрээ шийдэг ээ. Тэр хоёр хүний хоорондын асуудал. Улсаас бид нар юу өгөх вэ гэвэл ажлын 20 хоног гэдэг чинь нэг сар гэсэн үг. Хорин найман хоног тэр хүн цалинтай амарна. Нэмэлтээ өгөх үү, үгүй юу гэдгээ тэр хоёр хүн хоорондоо тохироод шийдэг ээ. Төрийн албаа болохлоор.../Хугацаа дуусав/.

**Л.Энх-Амгалан**: Мөнх-Оргилд гишүүнд нэмээд нэг минут.

**Ц.Мөнх-Оргил:** Төрийн алба болохоор яг одоо байгаа Хөдөлмөрийн хуулийнхаа заалтыг тэр чигээр нь үлдээчихье ээ. Өөрөөр хэлбэл ажлын 15 хоног амарна. Тэгээд 6-гаас хойш эхлээд 3,5,7,9,11,32-оос дээш жил ажилласан бол 14 ажлын нэмэлт өдөр авдаг. Энэ зохицуулалтаараа явчихъя гэдэг ийм санал оруулж байгаа юм. Энэ дээр Байнгын хорооны гишүүдийг нэг юман дээр анхаарлаа хандуулахыг хүсэж байгаа юм. Нэг хувилбар байгаа. Хөдөлмөрийн хууль дээр хувийн сектор ч гэсэн адилхан. Ажлын 20 өдөр, төрийн алба ч гэсэн ажлын 20 өдөр амраад, нөгөө интервалаа арай өөрөөр тогтоож байж болж байгаа юм. Хоёр хувилбар байгаа. Бид нар бол яг одоо арван таваар нь Төрийн албаныхаа хуульд одоо байгаа Хөдөлмөрийн хуулийн зохицуулалтаа оруулж ирж байгаа.

Багш нарынх бол Баатарбилэг гишүүн ээ, яг хэвээрээ үлдэж байгаа. 15 ажлын өдөр дээрээ аваад Боловсролын хуулийн 47.6-аар 33 өдрийнхөө нэмэлтээ аваад.../хугацаа дуусав/.

**Л.Энх-Амгалан**: Ж.Мөнхбат гишүүн.

**Ж.Мөнхбат:** Та бүхэнд өдрийн мэнд хүргэе. Тэгээд энэ хууль дээр нэг зүйл одоо их маргаантай байдаг юмаа. Энэ малчдын асуудал сумын төвийн болон аймгийн төвийн мал бүхий иргэдийн асуудал тэтгэвэрт гарах гэхээр л одоо улсад хөдөлмөр эрхэлсэн, эрхлээгүй гээд ингээд асуудал үүсдэг. Одоо ингээд саяхан бид нар бас нэг ганц хоёр жилийн өмнө нийгмийн даатгалын шимтгэлийг нөхөн төлүүлэх асуудал ингээд яригдсан.

Тэгэхээр одоо энэ дээр ингээд маргаан дагуулагдаад ингээд яваад байдаг. Тэгэхээр энэ зохицуулалт ер нь яаж орж байгаа вэ? Малчдын хөдөлмөр эрхлэлтийн асуудал. Мал бүхий иргэдийн хөдөлмөр эрхлэлтийн асуудлыг ер нь ямар байдлаар зохицуулалт хийгдэж явж байгаа вэ? Энэ нөгөө тэтгэвэрт гарах асуудлууд яригдахаар маш маргаантай асуудал болоод хувирчихдаг ийм зүйл байгаад байгаа юм.

**Л.Энх-Амгалан:** Нийгмийн бодлогын байнгын хорооны дарга Оюунчимэг гишүүн.

**М.Оюунчимэг:** Баярлалаа. Ганбаатар гишүүнийхээ хэлсэн тэр 82 дугаар зүйл болоод ажил олгогчтой холбоотой асуудлуудыг бид нар саналыг нь авч байгаад сайн судлаад, дотор нь зөв юмнуудыг нь оруулж өгье өө гэж бодож байна. Өчигдөр манай ажлын хэсгийн ахлагч Мөнх-Оргил гишүүн маань бид нар төр, хувийн хэвшил хамаагүй хорь, хорь байя гэж байгаад буцаад 15 дээр бат тогтлоо гэж өнөөдөр энэ Төрийн байгуулалтын байнгын хороон дээр ойлголоо шүү дээ. Тэгэхгүй бол өчигдөр нөгөө хориороо ч гэсэн төрийн алба байя гэсэн. Тэгээд Лүндээжанцан дарга өчигдөр бичиг ирүүлсэн л дээ. Хүний нөхөн сэргээх хугацаа шаардагддаг, удаан хугацаанд амардаг, тийм мэргэжил хэрэгтэй байдаг юм. Тийм учраас 15 гэдгийг төрийн албан дээрээ та нар хэвээр нь үлдээх эрхтэй. Янз бүрийн мэргэжлээс шалтгаалаад нөхөн сэргээх хугацаа хүнд хэрэгтэй байдаг. Энэ өөрөө маргаан дагуулна гээд бас нөгөө ахмад настай хүмүүс, олон жил ажилласан хүмүүсээс өчигдөр орой бид нарыг хориор батална гэж бодоод их саналууд ирсэн юм.

Тиймээс одоо бид яг энэ Төрийн байгуулалтын байнгын хороон дээрээ нэг ойлголтоороо 15 гэдэг дээр бүр тогтчихлоо гэж ойлголоо шүү дээ. Тийм ээ. Маргааш Байнгын хороон дээр санал хураалт явахад. Үүнийг би сайн тодруулаад асуучихъя гэж бодож байгаа. Яагаад гэвэл олон хүмүүст нь, ялангуяа олон жил ажилласан, жишээ нь Засгийн газрын Хэрэг эрхлэх газрын өдөржин, шөнөжин цаасан дээр суудаг хүн надад жишээлбэл зарим хугацаанд бараг ингээд хорь хоног амрах хэрэгтэй байдаг. Би маш их стресстэй ажил хийдэг, тэгээд өөрийгөө нөхөн сэргээж амрах шаардлага гардаг. 20 хоног гэхээр бидэнд арай хүнддээд байна аа, тэр энэ балаар тогтоохыг хэвээр бүтээж өгөөч ээ гээд нэлээд олон жил ажилласан, бас нэлээд туршлагатай, мэргэжлийн хүмүүсийн зүгээс ийм санал ирээд байсан юм. Өчигдөр жишээ нь Лүндээжанцан дарга хүртэл уулзаад л байсан. Бичиг хүртэл манайд ирүүлсэн байгаа юм. Тэгэхээр энэ дээр тогтлоо гэж ойлголоо шүү дээ? Тийм ээ, үүнийг л хэлэх гэсэн юм.

**Л.Энх-Амгалан:** Ганбаатар гишүүн.

**Ж.Ганбаатар**: Би тэр төрийн албаныхны ажилладаг нэг асуулттай холбоотойгоор асуулт асууя. Хугацааг бас сайн мэдэхгүй юм л даа. Тэгээд яах вэ, сонсож байхад бол 20+33 гэдэг тоо хэлчихэв үү, үгүй юу. Тэгээд 43 ажлын өдөр амарна гэхлээр. Одоо би бол их л бага амармаар байгаа юм даа Монгол Улс өнөөдөр. Ажил хиймээр л байгаа юм. Хагас сайн өдөр ажил олгогч нар ажилчидтайгаа зохицоод ажиллах хэрэгтэй л байгаа юм. Найман цаг биш арван дөрвөн цаг ажилламаар байгаа юм л даа. Тэгэхээр яах вэ, мэдээж найман цаг дээр нэмэх нь тэр үлдсэн цагуудын нэмэлт цагийн хөлсийг нь өгөөд л, хүмүүсээ ажиллуулаад тийм боломжийг нь олгох ёстой гэж би Хөдөлмөрийн хуульд харж байгаа юм.

Төрийн албаныхан ямар их удаан амардаг юм. Тийм учраас би бүтээмж муутай юм байна гэж харлаа. Би өмнө нь ингэж их удаан амардаг гэж мэдээгүй юм байна. Хоёр сар амардаг хүмүүс их л том бүтээмжтэй Монгол Улс мундаг хөгжсөн баймаар юм. Баярлалаа.

**Л.Энх-Амгалан:** Ажлын хэсгийн ахлагч Мөнх-Оргил гишүүн нэмэлт мэдээлэл өгнө.

**Ц.Мөнх-Оргил**: Ганбаатар гишүүн ээ, нийт төрийн албан хаагчид 20 өдөр амраад нэмж 33 өдөр амрахгүй. Энэ нөгөө Баатарбилэг гишүүн асуусан учраас Боловсролын хуулийн 43.1.2-ыг л тайлбарлаж ярьж байгаа юм. Зөвхөн багш нарт үйлчилнэ. Тэр нь нийт жилийн ээлжийн амралт нь ажлын арван таван өдөр байна. Тэгээд Боловсролын хуулийн 43.1.2-оороо багш нар нэмж 33 өдөр амарна гэдэг түүнийг л ярьж байгаа юм. Түүнээс биш нийт төрийн албан хаагчдад тэр хамаарахгүй.

Нийт төрийн албан хаагчдад юу хамаарах вэ гэвэл одоо бид нар энэ батлуулах гэж байгаа жилийн ээлжийн үндсэн амралт нь ажлын арван таван өдөр байна. Тэгээд нэмээд ажилласан жилүүдээрээ 3,5,7,9,11, 14 гэдгээ нэмж байгаа юм. Яг одоо байгаа Хөдөлмөрийн хуулийнхаа заалтыг Төрийн албаны хуульдаа тэр чигээр нь нэмээд оруулчхаж байгаа юм. Өөрөөр хэлбэл, одоо байгаа нөхцөлийг дордуулахгүйгээр л төрийн албаныхны амралтыг зохицуулж байгаа.

Хувийн секторын амралтыг бол нэмэлт амралт байхгүйгээр хэдэн жил ажилласнаар нэмэлт амралт байхгүйгээр ажлын хорин өдөр амраад тэгээд тэрийгээ нэмэх үү байх уу гэдгээ хоорондоо яриа. Хэрвээ нэмэхээр бол ажил олгогч нь -за Ганбаатар чи сайн ажиллалаа, би чамд дөрөв хоног нэмж өгнө өө, тав хоног нэмж өгнө өө гэдэг юм уу тэр бол хоорондоо тохирох хамтын гэрээгээрээ, хамтын хэлэлцээрээрээ, хөдөлмөрийн гэрээгээрээ тохирох асуудал гэж оруулж байгаа юм.

**Л.Энх-Амгалан**: Гишүүд ээ, цөмөөрөө ингэмээр байна. Өнөөдрийн энэ хэлэлцүүлэг бол яг Хөдөлмөрийн хуулийн шинэчилсэн найруулгатай холбоотой зөвхөн Төрийн албаны тухай хуультай ийм зохицуулалтууд бид нар ярьж байгаа байхгүй юу. Төрийн албан хаагч нарын сахилгын шийтгэлийн асуудал, хоёрдугаарт хэдэн өдөр амрах вэ гэдэг асуудлын зохицуулалтуудыг яриад байгаа юм.

Тэгэхээр үндсэн хэлэлцүүлгүүд нөгөө чуулган дээр явагдах учраас Хөдөлмөрийн хуулийнхаа нөгөө том хуулийнхаа юмнуудыг бол цөмөөрөө чуулган дээр бас ярих ийм бололцоо бас байгаа.

Ганбаатар гишүүн нэмж тодруулга байгаа юм байна. Ганбаатар гишүүн.

**Ж.Ганбаатар**: Мөнх-Оргил гишүүний хариултыг сайн ойлголоо. Хувийн хэвшил дээр нь бол сайн ойлголоо. Тэр нь зөв байх аа. Төрийн албан дээр бол би нэг сараас илүү амрахгүй байвал болдоггүй юм уу. Ажлын хоног нь ажлын биш хоногтойгоо нийлээд гэсэн үг шүү дээ. Япон, Солонгост бол ер нь ажлын долоо хоног л амардаг юм билээ. Түүнийг та бүхэн сайн мэдэж байгаа байх гэж би бодож байна. Бид хөгжингүй улс биш шүү дээ. Бүх юм бүтчихсэн болчихсон, бүх юм системдээ орчихсон улс биш. Бид хийх ёстой, бүтээх ёстой, эрт босох ёстой. Орой унтах ёстой. Тийм учраас л хэлж байгаа юм. Би төрийн албаныхнын хувийн хэвшлээс ялгаад байх энэ шаардлага байхгүй болов уу гэж харж байгаа юм. Тэгээд шаардлагаа биелүүлэх ёстой. Тэрийгээ би төрийн албанд хүчин зүтгэнэ гээд орж байгаа бол тэгээд нэг сар амрахад хангалттай биш үү гэж би хэлж байгаа юм. Баярлалаа. Яг асуулттай холбоотойгоор тодруулга хийлээ шүү. Байнгын хорооны дарга аа.

**Л.Энх-Амгалан**: Тэгэхээр гишүүд ээ ийм байгаа юм аа. Энэ дээр бас би нэмэлт тайлбар хийхийг хүсэж байгаа юм. Юу вэ гэхээр бид нар үндсэн одоо энэ Хөдөлмөрийнхөө хууль дээр амралтыг ажлын 20 хоног байна. Түүнээсээ ингээд тооцох юм. Түүн дээр нэмэхгүй, хөдөлмөрийнх дээр бол бусад салбаруудыг нэмэхгүй. Тэгэхээр бид нарын яг хагалуулах гээд байгаа энэ ажлын хэсгийнхний хэлж байгаа санал бол Хөдөлмөрийнхөө хуулийн үндсэн хорь хоног дээр нэмэх нь ажилласан жилээс шалтгаалаад нэмэх нь гэдгийг бид нар одоогийн байгаагаасаа муудуулахгүйгээр ингэж хадгалж явах уу? Эсхүл нөгөө одоо яг Хөдөлмөрийн хуулийнхаа энэ шинэчилсэн өөрчлөлтөө оролцуулаад арван таван ажлын өдрөө тооцох уу гэдэг ийм л асуудал байгаа юм.

Тэгээд бид нар энэ Төрийн албаны зөвлөлийнхөнтэй бас ярьж тодруулга авсан юм. Тэгээд Төрийн албаны зөвлөлийнхөн одоогийн байгаагаасаа бид нар муутгамааргүй байна. Тийм учраас нэгэнт Хөдөлмөрийн хууль дээрээ бид нар ажлын өдөр хорь хоног гэж байгаа бол тэгээд хорь дээр нэмэх нь гэдэг ийм томьёоллоор одоо санал хураалт хийлгэж өгөөч ээ гэсэн ийм саналууд хэлж байгаа юм. Тэгэхгүй бол одоо ингээд энэ ажлын арван таван өдөр байна гэсэн энэ томьёоллоор хураачих юм бол 10 буюу түүнээс дээш ажиллаж байж 20 хоногийн амралт эдлэх ийм зохицуулалт болчхоод байгаа юм.

Тэгээд одоо ухралт болчхоод байгаа ийм л нөхцөл байдал үүсээд байгаа юм л даа. Тэгэхээр би юу гэж хэлэх гээд байна вэ гэхээр Мөнх-Оргил гишүүн бол энэ Төрийн байгуулалтын байнгын хорооны гишүүд өөрсдөө шийд гэсэн ийм санал хэлээд байгаа юм. Тэгэхээр ажлын хэсгийн санал хураалтыг унагаад, шинэ томьёоллоо унагачихъя, эсвэл шинэ томьёоллоороо санал хураалт хийчихье л гэж байгаа ийм санал юм байгаа юм.

Би шинэ томьёоллыг уншъя. Тэгээд дараа нь тайлбар хэлчих.

Шинэ томьёолол нь юу гэх вэ гэхээр, яг одоогийн байгаа нөхцөлөөсөө дордуулахгүй ямар томьёоллууд байна вэ гэхээр

61.1.Төрийн албан хаагчийн ажилласан хугацааг харгалзан Хөдөлмөрийн тухай хуулийн 99.3-т заасан ээлжийн үндсэн амралт дээр дараах нэмэгдэл амралт олно.

61.1.1.16 дахь жилийн эхнээс 20 дахь жилийг дуусталх хугацаанд ажлын 2 өдөр.

61.1.2.21 дэх жилийн эхнээс 25 дахь жилийг дуусталх хугацаанд ажлын 4 өдөр.

61.1.3.26 дэх жилийн эхнээс 31 дэх жилийг дуусталх хугацаанд ажлын 6 өдөр.

61.1.4.32 дэх жилээс ажлын 9 өдөр гэсэн ийм томьёолол байгаа. Энэ томьёолол хэрвээ дэмжигдэх юм бол яг одоогийн байгаа зохицуулалтаараа явна гэсэн. Хөдлөхгүй гэсэн үг.

Мөнх-Оргил гишүүн.

**Ц.Мөнх-Оргил**: Баярлалаа. Ажлын 15 өдөр амраад, нэмэлт өдрүүдээ төрийн албан хаагчид аваад явахад яг одоогийн байгаагаасаа дордохгүй шүү. Яг одоогийнх нь хэвээрээ л үлдэнэ гэсэн үг. Тэгэхгүй одоогийнхоосоо дордчихлоо гээд ойлгочхож болохгүй. Одоо яг л тэгж байгаа шүү дээ. Одоо яг тэрүүгээрээ л явна. Юутай харьцуулах вэ гэвэл хувийн секторынхонтой харьцуулахад эхний 10 жилдээ 5 өдөр бага амарна үнэн. Дараагийн 10 жилээсээ эхлээд нэмэгдээд явчихна. Нөгөө хувийн сектор чинь 20 өдрөө амраад байдаг. Төрийн албан хаагчид чинь 14 хүртэл өдөр нэмж амрах юм. Нийт 29 өдөр нэмж амарна гэсэн үг. Ажилласан жилээсээ шалтгаалаад нас ахих тусам 9 өдөр илүү амрах юм.

Тэгэхлээр бид нар төрийн албан хаагчдадаа нэмэлт амралтуудыг нь хойно нь тулгаж өгөх юм уу, эсвэл эхнээс нь авхуулаад.../хугацаа дуусав/.

**Л.Энх-Амгалан**: Төрийн албаны зөвлөл, яамныхны өгсөн санал бол одоогийн байгаа нөхцөл байдлаасаа дордмооргүй байна гэсэн ийм санал өгөөд байгаа юм. Одоо бид нар 15 хоногоосоо тооцоод явчихвал 10 жилээс дээш ажиллаж байж 5 хоног нэмэгдэх юм. Тэгээд 20 хоног. Тийм учраас төрийн албан хаагчдын цалин угаасаа бага шүү дээ. Энэ чинь бас нийгмийн хамгааллын асуудал мөн үү гэвэл мөн.

Тийм учраас нэгэнт цалин багатай төрийн албан хаагч нарын дахиад цалинтай авах тэр ажлын хоногийг нь бид нар хорогдуулж болохгүй гэдэг ийм л зарчмын байр суурьтай байгаад байгаа. Тийм учраас сүүлд уншсан томьёоллоор санал хураалт хийгээд дэмжигдвэл одоогийн байгаа бүх амрах эрхүүд нь, хоногууд нь, нэмэгдлүүд нь ингээд хадгалагдаад үлдэх юм гэдэг ийм томьёолол.

Түрүүний уншсан саналын томьёоллоор санал хураалт явуулъя.

Төрийн байгуулалтын байнгын хороо төрийн албаны ажилтнуудынхаа эрх ашгийг хамгаалах учраас энэ заалт дэмжигдэх ёстой гэж ойлгож байна.

Гишүүдээ санал хураалт эхлэх гэж байна.Баатарбилэг гишүүн горимын санал гаргая.

**Ё.Баатарбилэг**:Саяын санал хураалт дээр микрофон ч ажилласангүй. Саяны санал хураалтыг хүчингүй болгоод дахиж санал хураалт явуулж өгөөч гэж горимын санал гаргаж байна.

**Л.Энх-Амгалан:**  Эхлээд нэг тестийн санал хураалт. Ipad-аараа шүү дээ. Гишүүдээ санал хураалтдаа оролцъё. Энэ саналыг дэмжиж байж одоогийн нөгөө амралтын өдрүүд нь хэвээрээ үлдэх ийм томьёолол байгаа юм л даа.

Дахиад нэг тестийн санал хураалт.

16 гишүүн оролцож 10 гишүүн дэмжсэн байна.

Ингээд түрүүчийн уншсан зарчмын зөрүүтэй саналын томьёоллоор санал хураалт явуулъя.

Санал хураалтад 16 гишүүн оролцож, 10 гишүүн дэмжиж, 62.5 хувийн саналаар энэ санал дэмжигдэж байна.

4.Төслийн 2 дугаар зүйлийг дор дурдсанаар өөрчлөн найруулах:

3 дугаар зүйл. Төрийн албаны тухай хуулийн 48 дугаар зүйлийн 48.1.2 дахь заалтын “6” гэснийг “3” гэж өөрчилсүгэй.

Санал хураалт.

Түрүүний санал хураалт бол Баатарбилэг гишүүний гаргасан горимын санал дэмжигдсэн учраас одоо ингээд түрүүний уншсан зарчмын зөрүүтэй саналын томьёоллоор санал хураалт хийе. Дэмжье гэсэн томьёоллоор санал хураалт явуулъя. Санал хураалт.

Энэ санал хураалт дэмжигдсэнгүй шүү дээ. Энэ горим дэмжигдээд, түрүүн Баатарбилэг гишүүний горимоор санал хураалт хийх ёстой юм байна.

Дахин санал хураалт хийе. Саяны санал хураалтыг цуцлаад дахиж санал хураалт хийе. Энэ Төрийн албан хаагчдын ажлын өдөртэй холбоотой хамгийн чухал заалт шүү, гишүүд ээ. 15-ыг 20-иор тооцъё гэдэг ийм юм байгаа.

З. Дэмжье гэсэн саналын томьёоллоор санал хураалт.

Тестийн санал хураалт хийе, гишүүд ээ.

15 гишүүн оролцож, 8 гишүүн дэмжиж байна.

Одоо Төслийн З дугаар зүйлээр санал хураалт.

15 гишүүн оролцож, 8 гишүүн дэмжиж, 53.3 хувийн саналаар энэ санал дэмжигдэж байна.

4 тийм ээ. 5-ыг уншина. 4-өөр санал хураалт хийчихсэн тийм ээ.

5.Төрийн албаны тухай хуулийн нэмэлт, өөрчлөлтийн хуулийн төсөлд 2 дугаар зүйл нэмэх.

**“2 дугаар зүйл.**Төрийн албаны тухай хуулийн 39 дүгээр зүйлийн 39.1.4 дэх заалтыг доор дурдсанаар өөрчлөн найруулсугай:

“39.1.4.албан тушаалын бүрэн эрхээ урвуулан ашиглах, хувийн ашиг сонирхолдоо нийцүүлэн бусдыг аливаа хэлбэрээр хавчин гадуурхах, эрхшээлдээ байлгах түүнчлэн дарамт хүчирхийлэл, бэлгийн дарамт үзүүлэх;””

Мөнхбат гишүүн үг хэлэх юм байна.

**Ж.Мөнхбат**: Би түрүүн асуулт асууя гээд болсонгүй. Тодруулъя гээд ерөөсөө үг өгөхгүй юм. Өчнөөн чат уруу бичээд байх юм. Хөдөлмөрийн хууль бол нийгмийн бүх салбарыг хамарсан томоохон асуудал. Энэ хөдөлмөрийн зохицуулалтаа бүгдийг нь хариуцаж оруулж ирэх ёстой шүү дээ. Энэ талаар би малчдын хөдөлмөр эрхлэлт, сумын төвд байгаа мал бүхий иргэдийн хөдөлмөр эрхлэлттэй холбоотой асуулт асууя гэсэн юм. Одоо ингээд санал хураалт явчихсан учраас цаг нь өнгөрчих юм.

Энэ дээр манай энэ Төрийн байгуулалтын байнгын хорооныхон анхааралтай баймаар байна. Наад чат руу чинь 3-4 удаа хүсэлт бичлээ шүү дээ. Тэгээд хамаг юм нь өнгөрөөд, бүх юм нь явчихсаны дараа ингээд үг өгөхөөр чинь ямар шаардлага байх вэ дээ. Тэгээд унасан саналыг хүчиндэн хүчиндэн хураагаад байх хэрэг байдаг юм уу, байдаггүй юм уу. Эсвэл одоо энэ Байнгын хороодын гишүүдийн тэрийг нь үг хэлүүлнэ, энийг нь үг хэлүүлэхгүй гээд ялгаварлаж үг хэлүүлээд байгаа юм уу, асуулт асуулгаад байгаа юм уу?

Тэр сумын төвийн мал бүхий иргэдийн энэ малчдын хөдөлмөр эрхлэлтийн зохицуулалт яаж орсон юм бэ гэдгийг л тодруулаад өгчих гээд би хүсээд байгаа шүү дээ. Энэ нийгмийн даатгалын шимтгэл нөхөн төлүүлээд тэтгэвэрт гаргах, 50, 55 настай тэтгэвэрт гаргах асуудлыг бид нар шийдсэн. Энэ үед ингээд хөдөлмөр эрхэлж байсан, эрхлээгүй гэдэг асар том маргаан бий болдог малчдын дунд. Тэгээд энэ зохицуулалтыг ер нь цаашдаа дахин маргаан гаргахгүйгээр ингээд зохицуулах заалт нь энэ Хөдөлмөрийн хуульд сууж өгсөн юм уу, үгүй үгүй юм уу гэдэг талаар би тодруулга авъя гэсэн юм.

**Л.Энх-Амгалан**: Мөнхбат гишүүн ээ. Энэ Төрийн байгуулалтын байнгын хороогоор өнөөдөр хэлэлцэж байгаа асуудал бол Хөдөлмөрийн тухай хуулийг хамт өргөн мэдүүлсэн Төрийн албаны тухай хуульд хийж байгаа өөрчлөлтийн асуудал байгаа юм. Төрийн албан хаагчдыг хэд хоног амраах вэ л гэдэг асуудал. Сахилгын шийтгэл оноовол яах вэ, ажил дээр тэр бэлгийн дарамт үзүүлбэл ямар хариуцлага хүлээх юм гэдэг ийм л 3-4 заалтуудыг бид нар яриад байгаа юм. Малчидтай холбоотой асуудлууд, малчдын хөдөлмөр эрхлэлттэй холбоотой асуудлууд бол та Нийгмийн бодлогын байнгын хороо одоо чуулган дээр ороод энэ байр сууриудаа илэрхийлээд Хөдөлмөрийнхөө том хуультай холбогдуулаад ярьж болно.

Ер нь бол энэ малчдын нийгмийн асуудлууд, тэтгэврийн насны асуудлууд бол тэгээд тусгай бие даасан хуулиар малчид, хувиараа хөдөлмөр эрхлэх иргэдийн асуудлуудыг бид нар зохицуулаад хуулийн хэрэгжилтийг нь одоо бид нар хугацааг нь сунга гээд Засгийн газарт үүрэг өгчихсөн байж байгаа шүү дээ.

Одоо энэ юу чатаар үг хэлье гэж нэрээ нэрсээ өгч байгаа гишүүдийг тодорхой дор дор нь бичээрэй. Түүнээс гишүүдийг одоо ямар нэгэн байдлаар гадуурхсан юм байхгүй. Мөнхбат гишүүн ээ.

Амарсайхан гишүүн.

**С.Амарсайхан**: Сайн байцгаана уу. Та бүхний энэ өдрийн мэндийг хүргэе. Би ерөнхийдөө Хөдөлмөрийн тухай хууль, энэ төрийн албаны албан хаагчидтай холбоотой зүйл, заалтууд дээр ерөнхийд нь санал нэгтэй дэмжиж байгаа. Гэхдээ ганц, хоёр асуудлуудыг тодруулъя гэж бодсон юм. Зарим хариуцлагын асуудал. Одоо бид нар ажил олгогч, ажил эрхлэгч хоёрын хоорондын эдийн засгийн харилцаа, дээрээс нь хэдэн хоног амрах уу, хэдэн төгрөгийн цалин ямар байдлаар авах вэ гэдэг асуудал яригдаад байгаа хэдий ч хөдөлмөрийн хариуцлага гэдэг юм манай улсад ер нь байхгүй байна шүү дээ. Тэгээд тэр хөдөлмөрийн хариуцлагыг тооцдог асуудал нь бол энэ Хөдөлмөрийн тухай хуулийн хоорондын эрх зүйн харилцаа, гэрээ эрх зүйн харилцаагаар зохицуулагдаж байгаа хэдий ч зөрчил гаргаад одоо сая яг энэ хэлэлцэж байгаа заалттай холбоотой. Жишээ нь ажлын байран дээр бэлгийн дарамт үзүүлсэн янз янзын одоо зүй бус авир гаргасан ажилтан албан хаагчдыг ажлыг нь хийлгэдэггүй ийм асуудал гарлаа гэхэд энэ иргэний хэрэг болоод явдаг. Эсвэл эрүүгийн хэрэг болоод явах тийм үндэслэл бий болдог, ноцтой болбол.

Гэтэл яг ямар арга хэмжээ авагдаад, ямар ажил эрхэлж байгаад халагдсан юм уу, өөрийн хүсэлтээр ажлаас гарсан юм уу, шагнал урамшуулал аваад албан тушаал ахиад гарсан юм уу гэдэг дээр ямар ч мэдээллийн сан байдаггүй. Ямар ч нэгдсэн дата байдаггүй, хэнийг ч хаана ч хохироочихсон нөхөр тухайн ажиллаж байсан газраа албан байгууллагаа үгүйсгээд ганцхан өөрийнх нь зөв байсан мэтээр яриад, дахиад нэг газар очоод ажилд ороход тэр хүний талаар ямар ч үүх түүх байдаггүй. Тэгээд энэ тал дээр ямар арга хэмжээ авсан, ямар заалтууд энэ дээр орж байгаа вэ?

Миний харж байгаагаар одоо бас яг нэг тийм тодорхой заалтууд энэ дээр харагдахгүй байгаад байна. Яах вэ, нарийн энэ эрх зүйн харилцаанууд байгаа ч гэсэн яг тэр ёс зүйн, тэгээд тухайн боловсон хүчний үүх түүхийг орж хардаг, үздэг ийм танхимаас санал авсан гэж байна. Хэрвээ танхимаас санал авсан байгаа бол Худалдаа аж үйлдвэрийн танхим, хувийн хэвшил.../хугацаа дуусав/.

**Л.Энх-Амгалан**: Мөнх-Оргил гишүүн ажлын хэсгийн ахлагч.

**Ц.Мөнх-Оргил**: Баярлалаа. Амарсайхан гишүүн хоёр асуулт асуулаа гэж ойлголоо. Нэг нь энэ хуульд заасан зөрчлүүдийг гаргаад байх юм бол ажил олгогч болон ажилтанд ямар хариуцлага тооцох заалтууд нь хаана байгаа юм бэ гэж асууж байна гэж ойлголоо.

Тэгээд нэгдүгээрт, Хөдөлмөрийн хууль болон Төрийн албаны хуулиар заасан нөгөө сахилгын шийтгэлүүд байгаа юм. Хоёрдугаарт гаргасан зөрчлүүд нь Зөрчлийн хуульд тусгагдсан байх юм бол Зөрчлийн хуулиар торгуулиуд нь явж байгаа юм. Ер нь энэ хуульд хориглосон үүрэг даалгавар болгосон, заавал ингэнэ шүү, тэгнэ шүү гэсэн нэлээн олон заалтууд байгаа. Тэгээд бид нар Зөрчлийн тухай хуулийн 16.10-т, Хөдөлмөрийн хууль тогтоомж зөрчигчдөд хүлээлгэх хариуцлага гээд заалт байгаа юм. Тэнд нийт 19 заалт дотор нь задлах юм бол бараг 40-өөд төрлийн зөрчлүүд дээр шийтгэл ноогдуулж байгаа юм. Ер нь бол 150 мянган төгрөгөөс аж ахуйн нэгжид бол 5 сая хүртэл зөрчлөөр Зөрчлийн хуулиар торгуулиуд ноогдуулж байгаа.

Мэдээллийн сангийн хувьд бол үнэн, үнэн. Энэ ингээд хаана ажиллаж байснаа ч мэддэггүй, хаана ажиллаж байсныг нь ч мэддэггүй. Тэгээд л өмнө нь архи уугаад ажил тасалчихсан юм уу, эсвэл зүгээр гарцаагүй өөр ажил хайгаад явж байгаа юм уу гэж мэдэх аргагүй гээд ийм асуудлууд гараад байгаа юм. Гэхдээ үүнийг бид нар хуучин шигээ, одоо хүмүүс бол юу хүсээд байгаа вэ гэхээр нөгөө хөдөлмөрийн дэвтрийг сэргээгээд өгөөч гэдэг л хүсэлт тавиад байгаа юм. Тэгээд хөдөлмөрийн дэвтрийн сайн тал нь тэр, муу тал нь нөгөө хүнийг бол ахиж нэг хүн, нэг хүний тухай хөдөлмөрийн дэвтэр дээр юм тэмдэглэчихсэн байхад тэр хүн бол дахиж хаана ч ажилд орохооргүй л болдог л нэг тийм зовлонтой зүйл л дээ. Нөгөө ажил хөдөлмөрөө сонгох эрхэнд нь хэтэрхий халддаг заалт байгаа юм.

**Л.Энх-Амгалан**: Мөнх-Оргил гишүүнд 1 минут.

**Ц.Мөнх-Оргил:** Тэгээд энэ Хөдөлмөрийн хуульд Монгол Улсад ажил үүрэг гүйцэтгэж байгаад ажлаасаа халагдсан ч юм уу, өөр ажилд орсон хүмүүсийн нэгдсэн дата бааз байж тэр хүн ямар хүн байсан гэдгийг нь бүртгэнэ шүү гэсэн тийм бүртгэлийн тогтолцоо энэ хуульд байхгүй. Салбар, салбартаа ажил олгогч нар өөрсдөө сайн дурын үндсэн дээр тэр ийм хүн шүү, тэр нэг ийм инженер шүү гэдгээ мэдээлэл солилцдог, тэрийг бид нар энэ хуулиараа тийм эрх олгож чадахгүй, хориглож чадахгүй. Түүнийг хийвэл хийх л асуудал.

Ер нь бусад орнуудад ч гэсэн байдаг үндсэн тогтолцоо бол энэ нийгмийн даатгал хөтөлж байгаа шүү дээ. Нийгмийн даатгалын шимтгэлээ төлсөн үү, үгүй юу гээд. Ер нь тэрүүгээр л харна шүү дээ. Энэ хүн хаана хэдэн жил ажиллаж байсан байна, яагаад халагдсан байна гэдэг нь тэрүүгээр л харагдана шүү дээ.

**Л.Энх-Амгалан**: Амарсайхан гишүүн нэмж тодруулъя.

**С.Амарсайхан**:Ойлголоо баярлалаа тайлбар өгсөнд. Би Мөнх-Оргил гишүүний санаануудыг ерөнхийд нь ойлголоо. Гэхдээ бид нарын энэ Хөдөлмөрийн хуулийн шинэчлэлийн гол агуулга ерөөсөө л энэ хариуцлагажуулах асуудал байгаа шүү дээ. Манайд чинь хөдөлмөр эрхэлж байгаа хүмүүс байгаа боловч хариуцлага гэдэг юм байхгүй. Дээрээс нь ажил хийхээсээ илүү хийдүүлдэг хүмүүс их. Өөрсдийн бурууг бусдад тохдог, бэлэнчилдэг сэтгэлгээнээс салах, хөдөлмөрлөж байж хөгждөг байх энэ асуудлыг бий болгохын тулд л энэ Хөдөлмөрийн хууль гэж орж ирж байгаа гэж бодож байгаа. Тэгэхээр ямар ч байсан тэр хөдөлмөрийн дэвтэр гэдэг өнгөрсөн асуудлуудыг бид нар дахиж сэргээнэ ч гэж юм байхгүй л дээ. Зүгээр ер нь энэ бусад орнуудын жишиг ч байдаг. Нөгөө хөдөлмөрийн үүх түүх ч гэж байдаг. Хувь хүний өөрийнх нь түүх ч байдаг. Хувийн тийм idi дугааруудтай юугаар нь ордог Тухайн хөдөлмөр эрхлэгчид ажилд авч байгаа, одоо оруулж байгаа нь ороод тухайн хүний хөдөлмөр эрхлэлтийг харчихдаг тийм нэгдсэн мэдээллийн сантай байхгүй бол цаашдаа ч гэсэн энэ хүмүүстээ хариуцлага тооцох гэдэг юм бол ер нь их хүнд болж байгаа шүү дээ.

Тэгээд хэчнээн сайхан бид нар ийм хууль батлаад энэ чинь явж явж зүгээр нэг маргаан болоод дуусдаг. Чи, би гэдэг ийм аман маргаан дээр очоод.../хугацаа дуусав/.

**Л.Энх-Амгалан**: Гишүүд үг хэлж дууслаа. Түрүүний уншсан саналын томьёоллоор санал хураалт хийнэ.

Нэг тестийн санал хураат хийчихье гэж гишүүд ээ. Санал хураалт.

Одоо тавдугаар зүйл тийм ээ, түрүүний уншсан. Харин одоо санал хураалт хийх гээд байна шүү дээ.

Тавдугаар зүйлээр түрүүний уншсан тав дахь санал, тав дахь санал.

Хоёрдугаар зүйл дээр санал хураалт хийнэ. Санал хураалт гишүүд ээ.

15 гишүүн оролцож, 10 гишүүн дэмжиж, 66.7 хувийн саналаар энэ санал дэмжигдэж байна.

6.Төрийн албаны тухай хуулийн нэмэлт, өөрчлөлтийн хуулийн төсөлд 4 дүгээр зүйл нэмэх.

**“4 дүгээр зүйл.**Төрийн албаны тухай хуулийн 9 дүгээр бүлгийн гарчгийн, 37 дугаар зүйлийн гарчгийн, мөн зүйлийн 37.1 дэх хэсгийн, 38 дугаар зүйлийн гарчгийн, мөн зүйлийн 38.1 дэх хэсгийн, 39 дүгээр зүйлийн гарчгийн, мөн зүйлийн 39.1 дэх хэсгийн, 39.1.15 дахь заалтын “жинхэнэ” гэснийг 61.1.6 дахь заалтыг тус тус хассугай.”

Санал гаргасан ажлын хэсэг. Санал хураалт, саяын энэ санал хураалтыг цуцлаарай. Ганбаатар гишүүн үг хэлнэ. Мөнх-Оргил гишүүн. Саяны санал хураалт цуцлагдсан байна. Ганбаатар гишүүн.

**Ж.Ганбаатар**: Баярлалаа. Байнгын хорооны дарга уучлаарай. Хамаагүй нэг асуулт асуучихъя. Хамаагүй ч юу байх вэ дээ. Хөдөлмөрийн хуулиас. Энэ хувийн хэвшил ажил олгогч нарынхаа тоог нэмсэн тохиолдолд Хөдөлмөрийн хуулиар ямар нэгэн байдлаар урамшуулж байгаа зүйл байна уу? Энэ талаар асуултад хариулт өгчээ. 10 ажилчинтай хүн, 12 болбол Хөдөлмөрийн хуулийн дагуу ямар нэгэн байдлаар дэмжих тийм боломж байгаа юу? 10 ажилчинтай хүн 20, 30, 40, 50, 100 болж байгаа тохиолдолд Монголын төрөөс ажил олгогч нарыг дэмжих ямар бодлого Хөдөлмөрийн хуульд суусан бол гэдэг асуулт Байнгын хорооны даргыг уучлаарай гэдгийг хэлье.

Маргааш аягүй бол Байнгын хороод дээр юм уу, чуулган цахимаар болох учраас асуултуудыг бүрэн асууж чаддаггүй юм л даа. Тийм учраас давхардуулахгүй өнөөдөр асуучихъя бодлоо. Уучлаарай, хариултаа авъя аа, баярлалаа.

**Л.Энх-Амгалан:** Мөнх-Оргил гишүүн, дараа нь Ариунзаяа сайд нэмээд хариулаарай. Хөдөлмөрийн хуулиар хөдөлмөр эрхлэгчдийг яаж дэмжиж байгаа юм бэ гэж байна. Энэ ажлын байр бий болгож байгаа хүмүүсийг. Мөнх-Оргил гишүүн.

**Ц.Мөнх-Оргил**: Баярлалаа. Ажилчдынхаа тоог нэмсэн тохиолдолд татварын болон ямар нэгэн урамшуулал олгох тухай зохицуулалт энэ Хөдөлмөрийн хуульд орж ирээгүй. Энэ Хөдөлмөрийн хууль бол нийт Монгол Улсад ажил үүрэг гүйцэтгэж байгаа хүмүүсийн хоорондын харилцааг зохицуулах, эрх, үүргийг тодорхойлох л асуудал байгаа юм.

Ганбаатар гишүүний асууж байгаа асуулт бол илүү хөдөлмөр эрхлэлтийг дэмжих, татварын хуулиудтай холбоотой заалтууд юм болов уу гэж ойлгож байна. Ариунзаяа сайд нэмээд хариулчих уу.

**Л.Энх-Амгалан**: Ариунзаяа сайд.

**А.Ариунзаяа:** Ганбаатар гишүүний асуултад хариулъя. Ажлын хэсгийн даргын хариулсанчлан Хөдөлмөрийн тухай хуульд эдгээр заалтууд ороогүй. Ер нь олон улсын жишээ практик ч гэсэн яг одоо энэ ажиллагсдын тооноос хамаарч урамшуулал олгодог практик байхгүй. Бизнесийн зарчмаараа ерөнхийдөө явж байгаа. Хөдөлмөр эрхлэлтийг дэмжих тухай хууль хэлэлцэгдэх хуваарьт орсон байгаа. Түүн дээр бид ярилцаж болно, баярлалаа.

**Л.Энх-Амгалан**: Ганбаатар гишүүн тодруулах юм байна.

**Ж.Ганбаатар**: Хариултыг сонслоо. Монгол Улсын бас чухал харилцаануудыг зохицуулж байгаа том хууль. Тэгээд би бол тэр үгэндээ байнга хэлээд байгаа шүү дээ. Монгол улс хөгжиж байгаа улс аа. Бид хөдөлмөрлөмөөр байгаа юм. Түрүүн бас Амарсайхан гишүүн хэлж байгаа. Ажил олгогч, ажилтан хоёрын хоорондын маргааныг өдөөж болохгүй ээ. Хоорондоо маргаад л юм бүтээхгүй байж бол болохгүй. Юм бүтээх ёстой, хийх ёстой. Монгол төрийн бодлого бол ажилчдынхаа тоог нэмж байгаад тэр хүмүүсийг л хөдөлмөрийн харилцаагаараа тэтгэх ёстой.

Би зүгээр хуудас болгоныг эргүүлээд энэ болгон дээр нь юм ярихлаар үнэхээр боломжгүй байна л даа. Тэгэхдээ хуудас болгон дээр, санал болгон дээр тэр ажил олгогчийг дэмжих тийм зүүлтүүд бага суусныг л хэлээд байгаа юм. Тэгээд яах вэ өнөөдөр энэ харилцаа бизнес эрхлэгчдийг одоо чимхэхгүй л дээ. Хоёр жилийн дараа л чимхэх болов уу. Тэгээд бүгдээрээ муу болсон гэж хэлэхгүй л дээ. Гэхдээ ер нь бол Монгол төрийн бодлого ажил олгогч.../хугацаа дуусав/.

**Л.Энх-Амгалан**: Оюунчимэг гишүүн.

**М.Оюунчимэг**: Ганбаатар гишүүнийхээ хэлснийг бол маш сайн ойлгож байна. Ер нь ажил олгож байгаа ажлын байрыг бий болгож байгаа энэ баялаг бүтээж байгаа хүмүүсээ Монголын төр дэмжих асуудал сүүлийн үед бас маш чухал байгаа. Тийм учраас бид нар ч гэсэн ажлын хэсгийн хурал дээр энэ бичил бизнесээс жижиг рүү орж байгаа, жижгээс дунд руу, дундаас том руу орж байгаа энэ аж ахуйн нэгжүүдээ, тэгээд олон хүнийг ажлын байраар хангаж байгаа ийм хүмүүсийгээ бид нар ямар зохицуулалтаар дэмжих юм бэ гэдэг асуудал орж ирж байсан л даа. Жишээлбэл ажил амралтын тухай.

Хөдөлмөрийн хуульд угаасаа энэ дэмжих бодлого өөрөө байдаггүй. Зохицуулалтын юмнууд орж байгаа учраас түрүүний Ариунзаяа сайдын хэлдгээр Хөдөлмөр эрхлэлтийг дэмжих тухай хуулийг бид нар бас энэ хаврын чуулганаар оруулж ирээд энэ асуудлыг одоо энэ ялангуяа цар тахалтай үед бид яаралтай шийдэх ёстой гэж чиглэл өсчихсөн байгаа. Тэгэхээр энэ хууль дээрээ харин ёстой 12, 19 гээд бүр олон хүнийг ажлын байр бий болгож байгаа бол татварын болоод өөр энэ сангийн хөрөнгө эсвэл зээлийн хүүг бууруулах гэдэг юм уу дэмжих бодлогыг бол хатуу барих болно оо гэдгийг хэлье гэж бодож байна. Энэ Хөдөлмөрийн хууль дээр.

Түрүүний тэр нөгөө 20, 20 дээр Төрийн байгуулалтын байнгын хорооны гишүүд маань маш сайн анхаараад, бас тодорхой томьёолол дээр бас саналаа хэлээрэй гэж би хэлмээр байна. Энэ их чухал байгаа шүү гэдгийг хэлчихье баярлалаа.

**Л.Энх-Амгалан**: Ганбаатар гишүүний анхааруулаад байгааг бид нар бас их анхаарч үзэх ёстой байгаа юм. Зөрчлийн тухай хууль дээр бас тодорхой анхааруулгууд хэлж байсан. Яг хууль батлагдаад амьдрал дээр хэрэгжихээр яг л Ганбаатар гишүүний хэлж байсан ийм нөхцөл байдлууд үүсэж байгаа. Жижиг, дунд үйлдвэрийн тухай хууль гэх мэтчилэнгээр. Ингээд энэ ажил олгогч баялаг бүтээгчдийг ажиллах баялаг бүтээх, энэ эрх зүйн орчныг л сайжруулах чиглэл рүү том алхмууд хийх ёстой шүү, ухралт байж болохгүй шүү л гэсэн ийм зүйлүүдийг их олон удаа анхааруулаад байгаа юм л даа.

Түрүүн уншсан 6 дугаар санал хураалт. Мөнх-Оргил гишүүн саяны заалтыг тайлбарлах юм байна. Мөнх-Оргил гишүүн.

**Ц.Мөнх-Оргил**: Баярлалаа, бид нар одоо Байнгын хороонд оруулж ирэхдээ нэг л зүйл томьёолчихоод байгаа юм. Тэгэхдээ үүнийг зарчмаар нь дэмжчих юм бол Төрийн албаныхантай ярьж байгаад яг чуулганд орохоос өмнө Хатантуул зөвлөхөө энэ 3 дугаар хэсэг буюу одоо энэ наймдугаар тангараг ч дүүрч, есдүгээр бүлэг, хойд талын бүлгүүдийг бас нэг шүүрдэхгүй бол болохгүй болчхоод байгаа юм. Энэ ийм юм болчхоод байгаа юм гишүүдээ.

Гуравдугаар хэсэг нь болохоор бүхэлдээ төрийн жинхэнэ албан хаагчийн тангараг, нийтлэг үүрэг, эрх хориглох зүйл, ёс зүйн хэм, хэмжээ гэж заагаад, тэгээд есдүгээр бүлэг нь болохоор төрийн жинхэнэ албан хаагчийн нийтлэг үүрэг эрх хориглох зүйл гэж байгаа юм.

Гучин долоо дээрээ нийтлэг үүрэг, гучин ес дээр хориглох зүйл нь байгаа юм. Тэгсэн мөртөө энд хориглож байгаа зүйл жинхэнэ албан хаагчид, Энх-Амгалан дарга аа, жинхэнэ албан хаагчид хориглоод байгаа юм. Гэтэл жинхэнэ албан хаагчаас чинь цаана нь улс төрийн албан хаагч, үйлчилгээний албан хаагчид үлдчихээд байгаа юм. Тэгээд энд хориглож байгаа юмнууд нь болохоор бүгдэд нь хамаарах юмнуудыг хориглочхоод байгаа юм. Жишээ нь ийм юм хориглож байгаа юм. Төрийн жинхэнэ албан хаагч гээд албан тушаалтанд хуульд нийцээгүй үүрэг даалгавар өгөх, биелүүлэхийг шаардах, албаны эрх мэдлээ хэтрүүлэх, хуульд нийцээгүй шийдвэр гаргах, албан тушаалын бүрэн эрхээ урвуулан ашиглах, бусдыг бэлгийн болон хувийн ашиг сонирхолдоо нийцүүлэн аливаа хэлбэрээр дарамтлах, хавчин, гадуурхах эрхшээлдээ байлгах энэ олон заалтууд чинь зөвхөн жинхэнэ албан хаагчид биш. Тусгай болон захиргааных биш, бүх албан хаагчдад нь үйлчилж оруулмаар байгаа юм.

Тэгэхгүй болохлоор одоо юу гэдэг юм, албан тушаалаа урвуулан ашиглах, бусдыг бэлгийн болон хувийн ашиг сонирхолдоо нийцүүлэн ашиглах, дарамтлах нь улс төрийн болон үйлчилгээний албан хаагчдад нээлттэй юм шиг тийм заалт үлдчихээд байгаа юм. Тэгэхлээр түүнийг нь бүгдэд нь хориглоно гэж хэлээд, хойд талд нь байгаа юм. Энэ төрийн, улс төрийн болон намын үйл ажиллагаа, сонгуульд улс төрийн албан тушаалтан хамаарахгүй ээ, улс төрийн албан тушаалтанд хамаарахгүй шүү гэдэг тайлбар нь байж байгаа юм. Тэгэхлээр эхнээсээ бичихдээ техникийн алдаа гаргачихсан юм байна гэж би хараад байгаа юм. Яагаад гэвэл жинхэнэ албан хаагчид хориглоно гэж баахан юм хориглочхоод.../хугацаа дуусав/.

**Л.Энх-Амгалан**: Мөнх-Оргил гишүүнд нэмээд нэг минут.

**Ц.Мөнх-Оргил**: Тэгэхлээр энэ Төрийн албаны хуулийн 39-д хориглочихсон байгаа 18 зүйл байна шүү дээ. Одоо жишээ нь нийтийн сонсголыг зохион байгуулах болон сонсголд оролцох журмыг зөрчих гээд энэ нийт төрийн албан хаагчдад хориглох зүйл шүү гэдгийг нь тодотгож өгмөөр байгаа юм. Түүн дотроо улс төрийн нам сонгуулийн үйл ажиллагаанд оролцохгүй шүү, тэр нь бол гэсэн хориглолт нь бол зөвхөн улс төрийн албан хаагч нарт хамаарах юм шүү. Үйлчилгээнийхэндээ хамрах уу, үгүй юу гэдгээ одоо энэ дээрээ бас ярих хэрэгтэй. Ингээд улс төр, төрийн тусгай, захиргаа, үйлчилгээ дөрвүүлээ нийлээд ийм хориотой шүү, албан тушаал урвуулан ашиглахгүй шүү, өмч мөнгө одоо яана шүү, ямар нэгэн байдлаар дарамт үзүүлэхгүй шүү гэдэг заалт нь бүгдэд нь хамаарна гэдэг нь ойлгомжтой болгоод өгчихвөл, одоо энэ зарчмыг нь зөвшөөрчихвөл, бид нар Төрийн албаныхантай сууж байхад энэ хуулийн яг аль нь жинхэндээ үйлчлээд, аль нь төрийнхөндөө үйлчлээд, аль нь үйлчилгээнийхэндээ үйлчлэх юм бэ гэдгийг нь засчихмаар байгаа юм.

**Л.Энх-Амгалан**: Одоо тэгвэл зарчмаар нь дэмжье гэсэн саналын томьёолол, түрүүн уншсан.

Тестийн санал хураалт хийчихье, санал хураалт.

Ингээд 6 дугаар санал хураалт, 4 дүгээр зүйлийн санал хураалт. Түрүүний уншсан. Санал хураалт, тэгээд зарчмаар нь дэмжээд гүйцээн боловсруулах. Төрийн албаны зөвлөлтэй сууж байж гүйцээн боловсруулах ёстой юм байна. Санал хураалт.

15 гишүүн оролцож, 8 гишүүн дэмжиж, 53.3 хувийн саналаар энэ санал дэмжигдэж байна.

Мөнх-Оргил гишүүн зарчмын зөрүүтэй саналын томьёолол гаргаж байгаа юм байна. Мөнх-Оргил гишүүн.

**Ц.Мөнх-Оргил**: Тэрийг томьёолоод өгөөч, илүү цаг гэдгийг. Энэ гишүүдээ нэг ийм юм болчхоод байгаа юм. Хуучин Төрийн албаны хууль, Хөдөлмөрийн хуулиар яадаг байсан бэ гэхээр, захиргааны албан хаагчид илүү цаг авдаггүй байсан. Илүү цаг авдаггүй, тэгэхдээ онцгой нөхцөлийн 10 хувиа авдаг байсан. Илүү цагийнхаа оронд онцгой нөхцөлийн 10 билүү, авчхаж байгаа юм. Тэгтэл Хөдөлмөрийн хуульд юу гээд оруулчихсан бэ гэхээр, төрийн захиргааны албан хаагчид нэмэлт хөлс авна гээд заачихсан. Нэмэлт хөлс дотор нөгөө илүү цаг орчхоод байгаа юм.

Гэтэл хуулиараа илүү цаг авах ёстой боловч одоо жишээ нь манай яам, тамгын газрынхаа, агентлагийнхан ч байдаг юм уу, энэ аппаратынхан, захиргааны албан хаагчид үндсэндээ илүү цаг авахгүй байгаа юм. Энэ чинь яг 8 цаг ажиллаад л, 8 цагаас илүү гарвал нөгөөх чинь илүү цагаа авч байх ёстой шүү дээ. Үйлдвэрийн ажилтан ч байна уу, төрийн захиргааны албан хаагч байна уу. Гэтэл энэ байдаггүй. Яагаад вэ? Яагаад гэвэл угаасаа төсөвт нь суудаггүй, төсөвт нь мөнгө байхгүй учраас илүү цагийг нь өгдөггүй. Хааяа сайн дураараа харж байгаад хэдэн төгрөг илүү гарвал -за, за чамд тэдэн цагийн илүү цаг гээд тооцчихлоо шүү гээд ингээд дурын асуудал болчхоод байгаа байхгүй юм, үзэмжийн асуудал. Тэгэхлээр би ямар санал гаргаж байгаа вэ гэхээр төрийн захиргааны албан хаагчдыг хуучнаар нь илүү цаг авахгүй, илүү цагийн нэмэгдэл хөлс авахгүй. Тэгэхдээ онцгой нөхцөлийн 10 хувийг нь өгдөг болгочихъё, ойлгомжтой.

Тэгээд энэ Хөдөлмөрийн хууль юм уу, энэ Төрийн албаны хуульдаа энэ хоёр юмыг бүр тодруулж өгмөөр байна. Улс төрийн албан хаагч бол илүү цаг авахгүй шүү. Тийм ээ, улс төрийн албан хаагчид илүү цаг байхгүй. Төрийн тусгай албан хаагчид илүү цаг байхгүй шүү дээ. Тэгээд захиргааныханд илүү цаг байхгүй. Харин илүү цагийнхаа мөнгийг эд нар юугаар нөхөж авах вэ, гэхлээр онцгой нөхцөлийн нэмэгдлээрээ авъя гэдгийг тодорхой болгоод өгчихмөөр байна. Өөрөөр хэлбэл нөгөө Хөдөлмөрийн хуулийн 6 дугаар бүлэг буюу амралт ажлын горим бол энэ 3 төрлийн албан тушаалтанд үйлчлэхгүй гэдгийг нь тодруулж өгөхгүй бол одоо захиргааныхан ч гэсэн, тусгай ч гэсэн яг өөрийнх нь салбарын хуулиар л зохицуулахгүй бол ойлгомжгүй үлдчихээд байна. Нэг ийм цоорхой үлдээд байга. Одоо томьёолыг нь бичиж байна.

**Л.Энх-Амгалан**: Тогтохсүрэн гишүүн.

**Д.Тогтохсүрэн:** Баярлалаа. Гишүүддээ энэ өдрийн мэнд хүргэе. Сая энэ Мөнх-Оргил гишүүний яриад байгаа тусчихсан юм. Төрийн албаны хуульдаа өөрөө байгаа юм. Байгаа зүйлээ дахин тусгана гэж томьёололд оруулж болохгүй ээ.

Хоёрдугаарт наад заалт чинь хөндөгдөөгүй заалтаа. Тэгээд би юу гэж хэлэх гэж байна гэхээр саяын тэр нэмэгдэл хөлс гэдэг бол бүгд байгаа. Төрийн албаны үндсэн цалин ба нэмэгдэл хөлснөөс бүрдэнэ. Нэмэгдэл хөлс нь дотроо онцгой нэмэгдэл байна. Ажилласан жилийн нэмэгдэл байна гэж байгаа. Ажилласан жилийн нэмэгдэл гэж саяны Мөнх-Оргил сайдын яриад байгаа удаан жилийн нэмэгдлийг хэлээд байгаа юм. Энэ Төрийн албаны хууль гарснаас хойш шинэ Төрийн албаны хуулиар төрийн захиргааны болон төрийн үйлчилгээний албан хаагчид удаан жилийн нэмэгдэл авдаг болсон.

Тийм учраас заавал одоо тэр Хөдөлмөрийн хуультай холбогдуулж, энэ хуульд өөрчлөлт оруулах шаардлага би байхгүй гэж бодож байна нэгдүгээрт,

Хоёрдугаарт манай Байнгын хорооны гишүүд, Төрийн албан хаагчдын ажил, амралттай холбоотой асуудал бид нар чинь яриад байгаа шүү дээ. Саяын өөрчлөлт чинь. Төрийн албаны хуульд тусгасан төрийн албан хаагчид тавих сахилга, хариуцлагатай холбоотой асуудал ярьж байгаа. Гэтэл ямар ч хамаагүй малчны ажил, амралт яриад л, хувийн хэвшлийнхний ажил, амралт яриад л дэмийрээд яваад өгөх юм. Үндсэн юмнаасаа гажаад байна. Тэгээд цаашдаа бол нэг яг өөрийнхөө тэр хэлэлцэж байгаа асуудлынхаа хүрээнд юмаа ярьдаг болмоор байна. Дураар нь ингээд юу хамаагүй, талын нэг юм ярьдаг эд нарыг би болих хэрэгтэй байх гэж бодож байна. Гадна талд харж байгаа хүн ч гэсэн энэ ямар сонин юм ярьдаг хүмүүс вэ гэж ойлгоно шүү дээ.

**Л.Энх-Амгалан**: Нямаагийн Энхболд гишүүн.

**Н.Энхболд:** Тогтохсүрэн дарга, миний урдуур ороод, яг миний ярих гэж байсан юмыг ярьчихлаай. Тэр Төрийн албаны хууль дээр ийм заалт байгаа, зохицуулалт нь байж байгаа. Тэгээд наадах чинь бас ийм шинэ заалт орчихвол энэнээс үүдээд цалин хөлстэй холбоотой ч юмнууд тэгээд дараа дараагийн асуудал хөндөгдөөд гараад ирэх байх. Яг ярьж байгаа асуудалтай маань шууд холбоотой биш болохоор ялангуяа өнөөдрийн энэ хурлаар шинээр ийм санал оруулж санал хураалгах шаардлагагүй гэж бодож байна. Ер нь санааг нь бол ойлгож байна. Тэгэхдээ өнөөдөр биш, энэ хуулиар биш.

**Л.Энх-Амгалан**: Мөнх-Оргил гишүүн.

**Ц.Мөнх-Оргил:** Тогтохсүрэн гишүүнээ, Энхболд гишүүн ээ, би үүнийг л хэлээд байгаа юм л даа. Төрийн албаны хуулийн 57.12 дээр ингээд заачихсан байгаа юм. Төрийн захиргааны албан тушаал эрхэлдэг төрийн албан хаагчид Хөдөлмөрийн тухай хуульд заасан нэмэгдэл хөлс олгоно гээд, Хөдөлмөрийн хуульд заасан нэмэгдэл хөлс олгоно гээд. Хөдөлмөрийн хуульд юу гэж заачихсан юм бэ гэхээр өдөрт 8 цаг ажиллаад л, 8 цагаас нэг минут л илүү гарах юм бол 1.5 дахин нэмэгдүүлж илүү цаг олгоно гээд заачихсан.

Энэ захиргааны албан хаагч дотор чинь нөгөө яамныха, агентлагийнхан энэ манай их хурлын тамгын газрынхан чинь бүгд орчхоод байдаг. Эд нар чинь одоо энэ шинэ хууль батлагдсанаас хойш яг энэ Хөдөлмөрийн тухай хуулиараа илүү цагийн мөнгө аваагүй. Ихэнх нь аваагүй байгаа. Ганц, нэгхэн газар авсан байх, ганц нэгхэн газар. Тэгэхлээр үүнийг нэг тийшээ болгож өгөхгүй бол 57.12-оор бид нар илүү цаг авна гэж, Хөдөлмөрийн хуулиараа илүү цаг авна гээд захиргааныханд эрхийг нь олгочхоод. Түүнийгээ өгдөггүй. Түүнийгээ өгөхгүй байгаагаа юу гэж тайлбарлаж байгаа вэ гэхээр нөгөө онцгой нөхцөлийн нэмэгдэл авч байгаа шүү гэдгээрээ тайлбарлаад ингээд зөрчил үүсээд байгаа юм.

Тэгэхлээр би бол энэ 57.12-ыг зүгээр хасчихъя. Угаасаа бид нар энэ төсөвтөө энэ олон захиргааны албан хаагчдын илүү цагийн мөнгийг суулгаж чадаа ч үгүй. бид нар өдөр, шөнөгүй сууж байгаа хүмүүсийн илүү цагийг өгнө гэж байх ч үгүй. Тэгээд маш ойлгомжтойгоор, одоо та нар онцгой нөхцөл дээрээ харин үүнийг чинь тооцоотой болгочихно шүү л гэж ойлгомжтой болгох хэрэгтэй байна л гэж хэлээд байгаа юм. Тэгэхгүй бол энэ ойлгомжгүй болчхоод байгаа юм.

**Л.Энх-Амгалан**: Ганболд гишүүн.

**Г.Ганболд**: Энэ төрийн захиргааны албан хаагчдын бас энэ цалин хөлсийг нэмэгдэл, илүү цагийн цалин авъя гэдгийг би дэмжиж байгаа юм. Одоо энэ төрийн захиргааны албан хаагчид чинь дөнгөж одоо эхлээд ажилд орж байгаа хүмүүсийн цалин хөлс 300-400 хэдэн мянган төгрөг л авдаг шүү дээ. Ер нь онцгой нэмэгдэл гээд байх юм. Онцгой нэмэгдэл авдаг хүн байхгүй шүү дээ, төрийн захиргаанд. Жишээлбэл, бүхэл бүтэн аймагт гэхэд ерөөсөө нэг аймгийн засаг дарга, хурлын дарга хоёр л нэг хэдэн хувийн нэмэгдэл авдаг шүү дээ. Түүнээс өөр нэмэгдэл байхгүй. Одоо ажилласан жил. Зэрэг дэвийн нэмэгдэл гэж олон жил ажиллаад ирэхээр л нэмэгдэл байгаа болохоос биш яг олон жил ажиллаагүй, төрийн албанд дөнгөж орсон залуучуудын хувьд бол эхний 10 жил бол үнэхээр ямар нэгэн зэрэг дэв, ажилласан жилийн нэмэгдэл байхгүй юу. Үнэхээр хүнд л дээ.

Тэгэхээр би сая Мөнх-Оргил гишүүний хэлээд байгаа тэр илүү цагийн мөнгийг олгох тал дээр би дэмжиж байна. Тийм зарчмын зөрүүтэй санал орж ирвэл би дэмжье гэж бодож байгаа юм. Томьёоллоор нь.

**Л.Энх-Амгалан**: Оюунчимэг гишүүн.

**М.Оюунчимэг:** Байнгын хорооны дарга, Байнгын хорооныхоо гишүүдэд нэг зүйлийг хэлэхэд Мөнх-Оргил даргын хэлээд байгаа, сая Ганболд гишүүний хэлээд байгааг бас дэмжиж өгөх нь чухал байгаа юм. Яагаад гэхээр жишээлбэл одоо Шадар сайдын ажлын албаны захиргааны ажил гүйцэтгэж байгаа хүмүүс бараг өглөөний 6-гаас шөнийн 12 хүртэл одоо жишээ нь ажиллаж байна гэж бид нар дээр бүр орж ирж уулзсан л даа. Сая арван хоёр сарын гучин нэгэнд л гэхэд бараг гэртээ нэг шинэ он гарахаас өмнө орсон. Гэсэн хэрнээ бид нарт онөөдөр ямар ч нэмэгдэл байхгүй. Учир нь улс төрийн албан тушаалтан гээд тэгээд багахан цалинтай ингээд ажиллаад байдаг.

Гэтэл нөгөө түрүүний хэлээд байгаа төрийн жинхэнэ албан хаагч нар нэмэгдлээ аваад яваад байдаг. Тэгэхээр саяын хэлж байгаа онцгой нөхцөлийн 10 хувийг нь олгодог байх асуудал өөрөө бас их чухал байна. Энэ хүмүүсийг дэмжихэд. Энэ өөрөө өнөөдөр зохицуулалтгүй яг сая Ганболд гишүүний хэлж байгаагаар нэг ч ийм нэмэгдэл юмнууд авахгүй бид нар яваад байдаг тэгээд цалин, улс төрийн албан тушаал гээд 8-9 зуун мянга байдаг. Тэгээд нэмэгдэл ямар ч байхгүй гэж байгаа юм. Тэгэхдээ яах вэ, үүрэг улс төрийн албан тушаалтан учраас ёстой үүргээ нэр төртэй гүйцэтгэл яваад байгаа гээд. Тэгэхээр энэ онцгой нөхцөлийн 10 хувийг нь өгдөг байх 57.12-ыг хасах гэдэг их зөв санал байгаа юм. Үүнийг уг нь дэмжээд өгчихвөл зүгээр байна гэж хэлэх гэсэн юм.

**Л.Энх-Амгалан:** Нямаагийн Энхболд гишүүн тодруулъя.

**Н.Энхболд**: Наадах чинь одоо бүр өөр асуудал болоод явчихлаа шүү дээ. Илүү цагийн мөнгийг олгож байх тухай асуудал болоод явчихлаа шүү дээ. Ганболд гишүүн, Оюунчимэг гишүүн хоёрын ярьж байгаагаар бол. Оруулж ирж байгаа хуулийнхаа үзэл баримтлал юмнаас ч гэсэн өөр. Төрийн албан хаагчдад илүү цагийн мөнгө тооцуулж авах тухай асуудал болоод явчихлаа. Ялангуяа Ганболд гишүүний тайлбар хэлснээс хойш, тийм байгаа биз дээ. Яах вэ, санаа нь байж болно л доо. Гэхдээ энэ бол өөрөө жинхэнэ ёстой бодлогын асуудал болох хэрэгтэй байх. Хэрэв илүү цагийн мөнгө олгож байна аа гээд ингээд ийм зарчим нэвтрээд явчихвал хамгийн наад зах нь төсөвт нөгөө мөнгө чинь суухаас эхлээд л Засгийн газартай саналыг нь солилцож авахаас эхлээд ийм асуудлууд гарна шүү дээ.

Миний харж байгаагаар бол бүр өөр асуудал болоод явчихлаа, наадах чинь. Хэрэв яривал өөр хууль дээр ярих хэрэгтэй болох байх гэж бодоод байх юм. Огт байхгүй өнөөдөр яригдаж байгаагүй юмнууд. Тэгээд бүр цаад утгаараа төрийн албан хаагчид илүү цагийн мөнгө албан ёсоор тооцуулж авч ирэх тухай асуудал болоод явчихлаа.

**Л.Энх-Амгалан:** Мөнх-Оргил гишүүн.

**Ц.Мөнх-Оргил**: Баярлалаа. Би ер нь ойлгуулж чадахгүй л байх шиг байна даа. Энэ ZOOM-ээр ингээд холоос ярих чинь их төвөгтэй юм аа. Ерөөсөө бие, биедээ цаасаа ч үзүүлээд ярьж болохгүй юм. Одоо угаасаа Төрийн албаны хуулиараа бид нар төрийн захиргааны албан хаагчдадаа нэмэгдэл хөлс буюу илүү цагийн мөнгийг нь өгнө гээд бид нар хуулиар хэлчинсэн, Энхболд даргаа. Шинээр бид нар оруулж ирж байгаа биш, угаасаа 57.12-оороо төрийн захиргааны албан хаагчдад нэмэгдэл хөлс олгоно. Нэмэгдэл хөлс дотор чинь илүү цагийн мөнгө нь шууд ерөөсөө ганц юм нь бол илүү цагийн мөнгө байгаа юм. Өгнө гээд заачихсан юм. Тэгсэн мөртөө түүнийгээ өгдөггүй. Яагаад гэвэл төсөвт нь угаасаа суудаггүй учраас төрийн захиргааныхандаа илүү цагаа өгдөггүй. Эсвэл одоо ерөөсөө энэ хуультай уялдуулаад тэр төсөвтөө суулгаад энэ захиргааны албан хаагчдаа минут минутаар нь илүү цагийг нь тооцоод үйлдвэрийн ажилтан шиг илүү цагийг нь тооцоод мөнгийг нь өг гэж хэлэх хэрэгтэй. Эсвэл илүү цагийг нь болиулаад тэр онцгой нөхцөлийнх нь 10 хувийг өг гэж, нэг тийш нь гаргахгүй бол онцгой нөхцөл ч байдаггүй. Хуульдаа илүү цагийг нь өгнө гэж хэлчхээд. Мөнгө байхгүй учраас илүү цагийг нь өгдөггүй, ийм л байдал үүсчихээд байна шүү дээ.

Одоо та асуугаарай энэ яамныхнаас асуугаарай одоо энэ Хатантуулаас асуу. Одоо энэ Маяагаас асуу. Төрийн албаны хууль хүчин төгөлдөр болоод энэ яамныхан илүү цагийн мөнгө хэдийг авсан бэ гээд та асуугаад үзээрэй, ноль аваагүй. Тэгэхлээр би ингэе дээ, Энх-Амгалан дарга аа, энэ асуудал байна гэдгийг би гаргаж тавьж байгаа юм. Энэ Хөдөлмөрийн хуулийн асуудал. Хөдөлмөрийн хуулиараа төрийн албан хаагч илүү цаг авна гээд заачихсан түүнтэй уялдуулах гэж л оруулж ирж байгаа юм.

Тэгээд энэ удаадаа энэ дээр санал хураалгахаа больё. Би бол ийм санал гаргаж байна. Энх-Амгалан дарга аа, та жижигхэн ажлын хэсэг гаргаач ээ, ажлын хэсэг гарга эндээсээ. Тэгээд Төрийн албаныхныг оруулаад тооцоо судалгааг нь гаргаад үзье. Онцгой нөхцөлийн 10 хувь гарвал хэдэн төгрөг нэмэгдэхээр байна. Илүү цаг олговол хэдэн төгрөг нэмэгдэхээр байна. Энэ хоёрыг нь дэнсэлж байгаад төрийн албан хаагчдынхаа саналыг тусгаад энэ хоёр хуулиа нэг тийш нь болгомоор байна. Тэгэхгүй нэг гараараа илүү цаг өгнө гэж хэлчхээд, ерөөсөө илүү цаг өгдөггүй. Тэгсэн мөртөө өмнө нь авч байсан онцгой нөхцөлийг нь хасаад хаячихдаг. Ингээд аль ч үгүй дунд нь үлдчихээд байна шүү дээ. Ойлгомжгүй байдал үүсчихээд байна.

**Л.Энх-Амгалан**: Тогтохсүрэн гишүүн.

**Д.Тогтохсүрэн:** Энх-Амгалан дарга, нэгдүгээрт ингэж Дэгийн хууль зөрчиж ийм юм хиймээргүй байна. Төрийн албаны тухай хуулийн ганцхан заалт хөндөгдөж орж ирсэн. Гэтэл шал өөр 57 дугаар зүйл бол хөндөж явах гээд байгаа юм. Тэгээд нэгдүгээрт би юу гэж хэлэх гэж байна вэ гэхээр наад дэгийн хууль зөрчсөн ийм ажил хиймээргүй байна аа, наад Мөнх-Оргил гишүүнээ болиулаа.

Хоёрдугаарт, хэрэв ийм ажил хийх гэж байгаа бол наадах чинь цаана чинь байгаа Хөдөлмөрийн хуулийн анхны хэлэлцүүлэг дэмжигдсэний дараа хийдэг ажил. Дэгийн хуулиар. Анхны хэлэлцүүлгээ хийгээдгүй байж, ингээд өөр юм яриад байдгаа болих хэрэгтэй. Хоёрдугаарт бид нар Төрийн албаны хуульд илүү цагийг нь хийгээд өгчихсөн. Тэр нээлттэй байгаа, мөнгө санхүүгийн боломжгүйгээсээ болоод, төсвийн боломжгүйгээс болоод энэ ажлыг төсөвт байгууллагууд буюу төрийн захиргааны байгууллагууд өгөхгүй байгаад байгаа юм аа. Түүнээс хууль нь нээлттэй байгаа юм. Үүнийг хэдийд ч хэрэглэж болно, бололцоогоороо, хэрэглэдэггүй гээд хасаж болохгүй. Тийм учраас энэ заалтыг огт хөндөж болохгүй. Төрийн албан хаагчдад нэмэгдэл олгож байгаа гол зүйл учраас байж байх ёстой. Бид нар ажлын хэсэг гэдэг нэрийн дор төрийн захиргааны жинхэнэ албан хаагчдыг илүү цагаар маш их ажиллуулдаг, тэр нь энд орж явах ёстой.

Тийм учраас бол цаашдаа бол төсөвтөө тусгаж өгөх л ёстой асуудал байгаа болохоос биш өгдөггүй юм гэж хасаж болохгүй ээ. Тийм учраас энэ заалтаар санал хурааж болохгүй, тэгж зөрчигдөнө.

**Л.Энх-Амгалан**: Тогтохсүрэн гишүүнээ, энэ дэгийн хуулиар 40 дүгээр зүйл Байнгын хорооны хуулийн төслийн талаар санал, дүгнэлт гаргах хүрээ, хязгаар гэсэн энэ заалтаар энэ бол хэлэлцэгдэж болох юм байна. Гэхдээ нөгөө санал гаргасан Мөнх-Оргил гишүүн саналаа татаж байгаа учраас энэ заалтаар санал хураалт хийхгүй.

Энэ дээр яг одоо төрийн албанд ажиллаж байгаа хүмүүсийн энэ нэмэгдэл цалингийн асуудал, онцгойгийн нэмэгдлийн асуудлууд дээр ер нь яг яаж олгогдож байгаа юм, яаж байгаа юм гэдэг асуудал даар Байнгын хорооноос тодорхой ажлын хэсэг гарч, Төрийн албаны зөвлөлтэй тооцоо судалгаа хийж энэ Хөдөлмөрийн хууль, Төрийн албаны тухай хуулийн энэ заалтуудыг бас хэрэгжүүлэх, тодорхой болгох ийм шаардлага байгаа юм байна гэж үзэж байна.

Ингээд Төрийн албаны тухай хуульд нэмэлт, өөрчлөлт оруулах тухай хуулийн төслийг зүйл бүрээр хэлэлцэж дууслаа.

Байнгын хорооны санал, дүгнэлтийг Нийгмийн бодлогын байнгын хорооны хуралдаанд Улсын Их Хурлын гишүүн Мөнх-Оргил танилцуулна.

Хөдөлмөрийн тухай хуулийн шинэчилсэн найруулгын төслийг дагасан Төрийн албаны тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлэг хийж дууслаа.

***Одоо дараагийн асуудлыг нь Ажлын хэсэг байгуулах тухай Байнгын хорооны тогтоол байгаа.***

Монгол Улсын Ерөнхийлөгчийн тухай хуулийн шинэчилсэн найруулгын төслийг боловсруулах үүрэг бүхий ажлын хэсгийг Нямаагийн Энхболд гишүүнээр ахлуулж, ийм ажлын хэсэг байгуулъя. Ажлын хэсгийн гишүүдэд: Ё.Баатарбилэг, Ж.Ганбаатар, Ц.Мөнх-Оргил, Б.Пүрэвдорж гэсэн ийм бүрэлдэхүүнтэй ажлын хэсэг байгуулах. Ерөнхийлөгчийн хууль, энэ Үндсэн хуулийн нэмэлт, өөрчлөлттэй уялдуулж, Ерөнхийлөгчийн хуульд өөрчлөлт оруулах ёстой. Энэ хуулийн төслийг боловсруулах үүрэг бүхий ажлын хэсгийг байгуулъя гэсэн энэ тогтоолыг дэмжье гэсэн саналаар санал хураалт явуулъя.

Санал хураалтад 15 гишүүн оролцож, 8 гишүүн зөвшөөрч, 53.3 хувийн саналаар Байнгын хорооны тогтоол батлагдаж байна.

Ингээд өнөөдрийн Байнгын хороогоор хэлэлцэх асуудал дууслаа. Гишүүдэд баярлалаа.

Өнөөдрийн Байнгын хорооны хурал өндөрлөснийг мэдэгдье.

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.ЦЭНДСҮРЭН